வருவாய்க்கு மிஞ்சிய சொகுசு வாழ்க்கை.

(பெட்டாலிங் ஜெயா) ஆடம்பர கார்கள், அனைத்துலக முத்திரைப் பதித்த கைப்பைகள், நாளொரு மேனியும் பொழுதொரு வண்ணமுமான வாழ்க்கை - இவை பலரும் கனவு கண்டு வரும் ஒரு வாழ்க்கைதான். ஆனால், மாதம் ஒன்றுக்கு 4,540 வெள்ளிக்கும் குறைவாக ஊதியம் பெறும், 37 வயது மதிக்கத்தக்க ஆடவரால் இந்த வாழ்க்கையை அனுபவிக்க முடியுமா? அல்லது நினைத்து தான் பார்க்க முடியுமா? நமக்கே இந்த கேள்வி எழுகிறது என்றால் மலேசிய ஊழல் தடுப்பு ஆணையம் (எம்.ஏ.சி.சி) பார்த்துக் கொண்டு சும்மா இருக்குமா? அலோர்ஸ்டாரில் உள்ள அந்த 37 வயது குடிநுழைவு அதிகாரியை குறிவைத்து எம்.ஏ.சி.சி மேற் கொண்ட நடவடிக்கையில் அவர் கைது செய்யப்பட்டுள்ளார். சுமார் 2 கோடியே 79 லட்சம் வெள்ளி சம்பந்தப்பட்ட ஊழல் நடவடிக் கைகளில் ஈடுபட்ட சந்தேகத்தின் பேரில் அவர் கைது செய்யப்பட்டார். கிரேட் கே.பி42 பிரிவைச் சேர்ந்த அந்த அதிகாரி மாதம் ஒன்றுக்கு வெ.1,471 முதல் வெ.4,540 வரைக்குமான சம்பள பிரிவில் இடம் பெற்றுள்ளார். ஆனால், அவரி டமிருந்து பறிமுதல் செய்யப்பட்ட சொத்துக்களின் மதிப்பு 25 லட்சம் வெள்ளியாகும். கெடா, ஜித்ராவில் உள்ள அவரின் வீட்டிலிருந்து அபகரிக்கப்பட்ட பி.எம். டபள்யூ எக்ஸ் 6, பி.எம்.டபள்யூ 320, டொயோட்டா வெல்ஃபையர், பி.எம். டபள்யூ ஆர்1200, சூப்பர் பைக், ஆடம்பர கைக்கடிகாரங்கள், அனைத்துலக முத்திரையைக் கொண்ட கைப்பைகள் ஆகியன அவற்றுள் அடங்கும். அந்த அதிகாரியின் வங்கிக் கணக்கில் மட்டும் வெ.10 லட்சம் நிரந்தர கையி ருப்பில் இருந்தது. புத்ராஜெயாவில் அந்த அதிகாரி பணியில் அமர்த் தப்பட்டிருந்த சமயம், வேலை பெர்மிட்டுகளை அங்கீகரிப்பதற் காக லஞ்சம் பெற்றதாக அவர் மீது குற்றம் சுமத்தப் பட்டுள்ளது. தற்போது தீவிர கண் காணிப்பில் இருப்பதாக கெடா மாநில எம்.ஏ.சி.சி இயக்குநர் முகமட் ஃபாவ்சி முகமட் கூறினார். வேலை பெர்மிட்டுகளுக்காக அந்த அதிகாரியின் அங்கீகாரம் பெற்றுள்ள நிறுவனங்களின் பெயர் பட்டியலை குடிநுழைவு இலாகாவிடம் தாங்கள் கோரி யிருப்பதாகவும் அது கிடைத்ததும் அந்த அதிகாரிகளின் பிரதிநிதிகளை தாங்கள் அணுகவிருப்பதாகவும் அவர் சொன்னார்.


எங்களின் 12 ஆண்டு பிரச்சினைக்கு யூ.எம்.டபள்யூ. தீர்வு காணுமா?

கோலாலம்பூர்,

செரண்டா தோட்டத்தின் முன்னாள் தொழிலாளர்களுக்காகவும் அவர்களின் பிள்ளைகளுக்காகவும் தாங்கள் நன்கொடையாக வழங்கிய 10 ஏக்கர் நிலத்தை யூ.எம்.டபள்யூ. நிறுவனம் மீட்டுக்கொடுக்குமா, தங்கள் பிள்ளைகளின் எதிர்காலத்திற்கு கைகொடுக்குமா என அந்த தோட்டத்தின் 136 தொழிலாளர்க ளுக்கான வீட்டுடைமைத் திட்டத்தை இழந்து நிற்கும் மக்கள் கேள்வி எழுப்புகின்றனர். நாட்டின் மிகவும் பிரசித்திப்பெற்ற மேம்பாட்டு நிறுவனங்களில் ஒன்று யூ.எம்.டபள்யூ. நிறுவனம்.

Read More: Malaysia Nanban Tamil Daily on 25.3.2019


ஐ.எஸ். பயங்கரவாதிகளின் பார்வை தாஜ்மஹாலின் பக்கம் திரும்பியது ஏன்?

உலகில் பிரசித்திப்பெற்ற காதல் மாளிகையான இந்தியா, ஆக்ராவில் உள்ள அழியாப்புகழ் பெற்ற தாஜ்மஹாலை குண்டு வைத்து தகர்த்துவதற்கு ஐ.எஸ். பயங் கரவாதிகள் சதித் திட்டம் தீட்டியி ருப்பது அம்பலமாகியுள்ளது. உலகத்தின் கவனத்தை தங்கள் பக்கம் திருப்ப இத்தயை சதி நாச வேலையை புரிய அந்த பயங்கரவாதிகள் திட்டமிட்டுள்ளனர். சிரியா, ஈராக் உள்ளிட்ட நாடுகளில் ஆதிக்கம் செலுத்தி வரும் ஐஎஸ் தீவிரவாத அமைப்பு இந்தியாவில் தாக்குதல் நடத்துவதற்கான புதிய திட்ட விவ ரத்தை டெலகிராமில் வெளியிட்டுள்ளது. இந்த தகவலை சர்வதேச தீவிரவாத அமைப்புகளின் தகவல்களைத் தேடும் அமைப்பான சைட் புலனாய்வு குழு வெளியிட்டுள்ளது.ஆக்ராவில் உள்ள ஒரு நினைவிடத்தை தாக்கப்போவதாகக ஐஎஸ் தீவிரவாத அமைப்பு குறிப்பிட்டுள்ளது. இதன்மூலம் ஆக்ராவில் உள்ள வரலாற்றுச் சிறப்புமிக்க தாஜ்மஹாலைத்தான் குறிப்பிடுகிறார்கள் என்பது உறுதியாகியுள்ளது. ஐஎஸ் வெளியிட்டுள்ள புகைப்படத்தில் கையில் துப்பாக்கி ஏந்திய தீவிரவாதிகளும் வேனும் உள்ளது. அதில் அந்த வேன், தாஜ்மஹாலை நோக்கி செல்வதுபோலவும் தாஜ் மஹாலுக்குள் வேனை இயக்கி தகர்க்க திட்டமிட்டுள்ளது போலவும் அந்த காட்சி அமைந்துள்ளது. அப்படியென்றால் வெடிகுண்டு பொருத்தப்பட்ட வேன் தாஜ்மஹாலுக்குள் புகுந்து இந்த தாக்குதலை அரங்கேற்ற உள்ளதாக சுட்டிக்காட்டும் வகையில் அந்த புகைப்படம் அமைந்துள்ளது. மேலும் புகைப் படத்தின் கீழ்ப்பகுதியில் புதிய இலக்கு என எழுதப்பட்டுள்ளது. இந்நிலையில், இந்தியாவில் கால்பதிக்க முயலும் ஐஎஸ் தீவிரவாத அமைப்பு அதன் முன்னோட்டமாகவே இந்த புகைப்படத்தை வெளியிட்டுள்ளதாக உளவுத்துறை அமைப்பான ஐபி தெரிவித்துள்ளது.ஐஎஸ் தீவிரவாதிகளை இந்தியாவில் தடம்பதிக்க விடாமல் தடுக்கத் தேவையான பாதுகாப்பு நடவடிக்கைகளை உளவுத்துறை மற்றும் புலனாய்வு அதிகாரிகள் தீவிரமாக மேற்கொண்டு வருகின்றனர்.


பல்கலைக் கழக மாணவர் இருவரிடம் போதைப்பொருள்.

(சிப்பாங்) சைபர் ஜெயாவில் உள்ள வீடொன்றை முற்றுகையிட்ட சிப்பாங் மாவட்டப் போலீஸ் குழுவினர் இரண்டு பல்கலைக் கழக மாணவர்களிடமிருந்து போதைப் பொருளை பறிமுதல் செய்ததோடு அவர்களை கைது செய்துள்ளனர். இச்சம்பவம் குறித்து நேற்று இங்குள்ள பண்டார் பாரு சாலாக் திங்கியில் உள்ள சிப்பாங் மாவட்டப் போலீஸ் தலைமையகத்தில் நடைபெற்ற செய்தியாளர்கள் சந்திப்பில் சிப்பாங் மாவட்டப் போலீஸ் தலைவர் ஏ.சி.பி அப்துல் அஸிஸ் பின் அலி விளக்கமளித்தார். இம்மாதம் 3ஆம் தேதியன்று இச்சம்பவம் தொடர்பில் புகாரைப் பெற்ற சிப்பாங் மாவட்டப் போலீஸ் இலாகாவின் போதைப் பொருள் தடுப்புப் பிரிவினர் இங்கு சைபர் ஜெயா பகுதியில் உள்ள ஒரு வீட்டை முற்றுகை யிட்டபோது அங்கிருந்த இரு ஆடவர்களை கைது செய் ததுடன் அவர்களிடமிருந்து வெ. 1200 மதிப்புடைய 469 கிராம் கஞ்சா வகை போதைப் பொருளை கைப்பற்றியதாகக் கூறினார். இங்கு சைபர் ஜெயாவில் உள்ள தனியார் பல்கலைக் கழகத்தில் கல்வி பயின்றுவரும் 34 மற்றும் 35 வயதுடைய அவ்விருவரும் சகோதரர்கள் என துவக்கக்கட்ட விசாரணை யில் தெரிய வந்துள்ளதுடன் அயல் நாட்டைச் சேர்ந்த அவ்லி இருவரும் 2011 ஆம் ஆண்டு முதல் மலேசியாவில் தங்கி வருவதோடு இவர்களிடம் மேற்கொள்ளப்பட்ட சிறுநீர் பரிசோதனையில் போதைப் பொருள் உட்கொண்டிருப்பது கண்டு பிடிக்கப்பட்டுள்ளதால் மேல் விசாரணைக்காக தடுத்து வைக்கப்பட்டுள்ளதாக ஏ.சி.பி அப்துல் அஸிஸ் பின் அலி தெரிவித்தார்.


நாடு தழுவிய நிலையில் சுங்கத்துறை இலாகாக்களில் 600 இந்தியர்கள்.

(ஆறுமுகம் பெருமாள்) சிப்பாங், சுங்கத் துறையில் பணியாற்றுவதற்காக விண்ணப்பம் செய்யும் இந்திய இளைஞர்கள் நேர்முகப்பேட்டிக்கு வருவதற்கு முன்பாக தங்களை முழுமையாக தயார்படுத்திக்கொள்ள வேண்டும். காரணம், இத்துறையில் இந்திய இளைஞர்களை தேர்வு செய்ய முடியாமல் போவதற்கு இது அடிப்படையாக விளங்கு கிறது என்று சுங்கத்துறை தலைமை இயக்குநர் டத்தோஸ்ரீ சுப்பிரமணியம் துளசி தெரிவித்துள்ளார். நாடு தழுவிய அளவில் உள்ள சுங்கத்துறை இலாகாக்களில் தற்போது 600-க்கும் மேற்பட்ட இந்தியர்கள் பணியாற்றிவருகின்றனர் என்பதுடன் இவர்களில் பெரும்பாலானவர்கள் உயர்நிலை, நடுநிலை அதிகாரிகளாக பணிபுரிந்து வருகின்றனர். சுங்கத்துறையில் பணியாற்றுவதற்காக எல்லா இனத்தையும் சேர்ந்தவர்கள் விண்ணப்பம் செய்யும் அதேவேளை இந்திய இளைஞர்களும் விண்ணப்பம் செய்கின்றனர். எனினும் நேர்முகப் பேட்டியின்போது அவர்கள் புரிகின்ற ஒரு சில தவறுகளால் தேர்வு செய்வதிலிருந்து தவிர்க்கப்படுகின்றனர் என அவர் கருத்துரைத்தார். இதனிடையே, சுங்கத்துறையில் தங்களின் வழக்கமான பயிற்சியினை முடித்துக்கொண்டுள்ள அதிகாரிகளை குறிப்பிட்ட பிரிவுகளில் சேவையாற்ற அமர்த்துவதற்கு முன்பாக அவர்களுக்கு சிறப்பு சோதனையொன்று வைக்கப்படும் என அவர் தெரிவித்தார். அரசாங்க இலாகாக்கள் எதிலும் இதுவரை செய்திடாத ஒரு நடவடிக்கையை முதன் முதலாக சுங்கத்துறை மேற்கொள்ளவிருக்கிறது. வழக்கமாக பயிற்சி முடிந்து சேவையில் அமர்த்தப்படுவோரில் சிலரை பொருத்தமான பிரிவுகளில் நியமனம் செய்ய இயலாத நிலை ஏற்பட்டு விடு வதாக குறிப்பிட்ட அவர், இப்பிரச்சினைக்கு தீர்வு காணும் வகையில் இவ்வாண்டு ஆகஸ்ட் மாதம் தொடங்கி பயிற்சி முடித்துள்ள அதிகாரிகளை சம்பந் தப்பட்ட பிரிவுகளில் நியமனம் செய்வதற்கு முன்பாக அவர்கள் ஒரு சில சோதனைக்கு உட்படுத்தப்படுவர். இவ்வாறு செய்வதன் வாயிலாக சரியான பிரிவிற்கு பொருத்தமானவர்களை தேர்வு செய்ய இயலும் என அவர் நம்பிக்கை தெரிவித்தார். பண்டார் பாரு சாலாக் திங்கியில் நடைபெற்ற யூ.பி.எஸ்.ஆர் மாணவர்களுக்கான தன்முனைப்பு பயிற்சியினை துவக்கி வைத்து உரையாற்றியபோது அவர் இத்தகவல்களை வெளியிட்டார்.கோலாலம்பூர் அனைத்துலக விமான நிலையத்தின் சுங்கத்துறையில் பணியாற்றி வருகின்ற அதிகாரி பிரவீந்திரன் தலைமையிலான இந்திய அதிகாரிகள் குழு ஒன்றிணைந்து இரண்டாவது ஆண்டாக இந்நிகழ்வினை ஏற்பாடு செய்திருந்தனர். தன்முனைப்பு நிகழ்வில் முன்னதாக பேசிய சுப்ரமணியம் துளசி, இந்நாட்டில் இந்திய சமுதாயத்தினர் வளமான வாழ்க்கையை அமைத்துக்கொள்ள வேண்டுமெனில் கல்வியில் அதிக கவனம் செலுத்த வேண்டும் என்று வலியுறுத்தினார். மற்ற இனத்தைச் சேர்ந்தவர்கள் கல்வியில் உயர்ந்த நிலையை அடைந்து வருவதன் காரணமாக இன்று சுலபமான வேலை வாய்ப்புகளுடன் சொகுசான வாழ்க்கையை அமைத்துக்கொண்டு வருகின்றனர். நமது சமுதாயத்தில் காணப்படுகின்ற ஆரோக்கியமற்ற வன்முறை கலாச்சாரம் தொடராமல் இருக்க வேண்டுமெனில் கல்வி ஒன்றே அதற்கு மாற்று மருந்தாக அமைய முடியும். இந்நாட்டில் கல்வியில் சிறந்து விளங்கும் எல்லோருக்கும் நல்ல எதிர்காலம் காத்திருக்கிறது என்பதால் சிறு பிராயத்தில் இருக்கும் மாணவர்கள் கருத்தோடு கல்வி கற்க வேண்டுமென ஆலோசனை தெரிவித்தார். இந்நிகழ்வில் வரவேற்புரையாற்றிய ஏற்பாட்டாளரான பிரவீந்திரன், கோலாலம்பூர் அனைத்துலக விமான நிலையத்தின் சுங்கத்துறையில் பணியாற்றி வரும் இந்திய அதிகாரிகளின் ஆதரவில் இரண்டு ஆண்டுகளாக நடைபெற்றுவரும் ஒரு நாள் தன்முனைப்பு பயிற்சி தொடர்ந்து ஆண்டு தோறும் நடை பெறும் என்பதுடன் இடைநிலைப்பள்ளிகளிலும் இது போன்றதொரு நிகழ்வினை ஏற்பாடு செய்யவிருப்பதாக கூறினார். சிப்பாங் மாவட்டத்தில் உள்ள டிங்கில், பியூட், அம்பர் தெனாங் ஆகிய பள்ளிகளின் மாணவர்கள் கலந்து கொண்ட இந்நிகழ்வில் சுங்கத் துறையைச் சேர்ந்த அதிகாரிகளான டத்தோ. ஞானசேகரன், கலைதேவன், சுப்ரமணியம், சிப்பாங் மாவட்ட தலைமையாசிரியர் மன்றத்தலைவர் பாக்கியவதி ஆகியோ ரும் கலந்துகொண்டு சிறப்பித்தனர்.


ஆப்கானிஸ்தானிய படைகள் தாக்குதலில்   51 பயங்கரவாதிகள் பலி

காபுல்,

ஆப்கானிஸ்தானில் படைகள் நடத்திய 24 மணி நேர தாக்குதலில் 51 தலிபான் பயங்கரவாதிகள் கொல்லப்பட்டனர். தலிபான் பயங்கரவாதிகளை ஒடுக்கு வதற்கான நடவடிக்கையில் தொடர்ந்து அந்த நாட்டின் படைகள் ஈடுபட்டு வருகின்றன. இந்த நிலையில், அந்த நாட்டின் மேற்கு பகுதியில் அமைந்துள்ள பாத்கிஸ் மாகாணத்தில் அவர்களை வேட்டையாடும் நடவடிக்கையில் படைகள் ஈடுபட்டன.

இந்த நடவடிக்கையில் அங்கு 51 தலிபான் பயங்கரவாதிகள் கொல்லப்பட்டனர். இதை ராணுவம் ஒரு செய்தி குறிப்பில் உறுதி செய்துள்ளது.

ஆனால் இது பற்றி தலிபான் பயங்கரவாதிகள் தரப்பில் எந்த தகவலும் இல்லை. இதற்கிடையே ஆப்கானிஸ்தான் தலைநகர் காபுலின் மேற்கு பகுதியின் கோட்டி சாங்கி மாவட்டத்தில் கார் குண்டு வெடிப்பு சம்பவம் ஒன்று நடந்துள்ளது. இதில் 2 பேர் பலியாகினர். அவர்களில் ஒருவர் கார் டிரைவர் எனக் கூறப்படுகிறது. உரிய நேரத்துக்கு முன்னதாகவே இந்த காரில் வைக்கப்பட்டிருந்த குண்டு வெடித்து விட்டதாக தகவல்கள் வெளியாகி உள்ளன.


டீமில் இடம் இருக்காது!- அமித் மிஸ்ராவுக்கு கவாஸ்கர் வார்னிங்.

இப்படியே பந்து போட்டால் அமித் மிஸ்ரா அணியிலிருந்து வெளியேற்றப்படுவதை தவிர்க்க முடியாது என்று எச்சரித்துள்ளார் முன்னாள் கிரிக்கெட் வீரர் சுனில் கவாஸ்கர். இங்கிலாந்துக்கு எதிரான 2வது டி20 போட்டியில் இந்தியா 5 ரன்கள் வித்தியாசத்தில் த்ரில் வெற்றியை ருசித்தது. கடைசி ஓவரில் 8 ரன்கள் மட்டுமே தேவை என்ற நிலையிலும், பும்ரா அருமையாக பந்து வீசி இந்தியாவை வெற்றி பெறச் செய்தார். அதேபோல ஆஷிஷ் நெஹ்ரா ஆரம்பத்திலேயே 2 விக்கெட்டுகளை வீழ்த்தி இங்கிலாந்தின் கைகளை முடக்கி வைத்தார். இருப்பினும், இறுதிகட்டத்தில் சற்று ரன்னை வாரி வழங்கிவிட்டார். இந்த போட்டி குறித்து முன்னாள் கிரிக்கெட் வீரர், கவாஸ்கர் கருத்து கூறியுள்ளார். "இந்த கால கிரிக்கெட் உலகத்தில் கடைசி ஓவருக்கு 8 ரன்கள் எடுப்பது எளிதான விஷயம்தான். அதிலும் பேட்ஸ்மேன்கள் களத்தில் நிற்கும்போது இது இன்னும் எளிதானது. அப்படியும், பும்ரா அருமையாக பந்து வீசி இந்தியாவுக்கு வெற்றி தேடி கொடுத்தார். பிட்சின் தன்மையை அறிந்து, புத்திசாலித்தனமாக பந்து வீசினார் பும்ரா. முதல் இரு பந்துகளையும் மெதுவாகவும், பிறகு வேகமாகவும் வீசி 2 விக்கெட்டுகளை அந்த ஓவரில் கைப்பற்றினார் என்றார் அவர். இந்நிலையில் இந்திய சுழற்பந்து வீச்சாளர் அமித் மிஸ்ரா சத்தமில்லாமல் ஒரு சாதனைபடைத்துள்ளார். தனது 169வது டி20 போட்டியில் நேற்று பங்கேற்ற மிஸ்ரா, 200 விக்கெட்டுகளை சாய்த்தார். இங்கிலாந்து கேப்டன் மோர்கன் இவரது 200வது விக்கெட்டாகும். முன்னதாக, அஸ்வின் மட்டுமே டி20 போட்டிகளில் 200 விக்கெட்டை கடந்த இந்திய வீரர் என்ற பெருமையை பெற்றிருந்தார். அஸ்வின் 195 போட்டிகளில் 200 விக்கெட்டுகளை எடுத்தார். அமித் மிஸ்ரா சாதித்திருந்தாலும் அவரது நோ-பால் போடும் பழக்கம் இந்தியாவுக்கு பெரும் தலைவலியாக மாறியுள்ளது. நேற்றும் பென் ஸ்ட்ரோக்சை பௌல்ட் செய்த மிஸ்ரா, அது நோ-பால் ஆனதால் ஏமாற்றமடைந்தார். இதுகுறித்து கவாஸ்கர் கூறுகையில், அமித் மிஸ்ரா நோ-பால் போடும் வழக்கத்தை திருத்திக்கொள்ள வேண்டும். அல்லது, மிஸ்ரா இந்திய அணியிலிருந்து வெளியேற்றப்படுவதற்கான வாய்ப்பு அதிகமாக உள்ளது என்று எச்சரிக்கை செய்தார். நோ-பாலில் விக்கெட்டை வீழ்த்தி ரசிகர்களை கடுப்படிப்பது மிஸ்ரா வாடிக்கையாக மாறிவிட்டது. நேற்றும் இந்த கொடுமை நடந்ததால் கவாஸ்கர் இவ்வாறு கூறியுள்ளார்.


ஜப்பானில் மழலையர் பள்ளியில் கார் புகுந்து விபத்து

தோக்கியோ,

ஜப்பானில் மழலையர் பள்ளியில் மாணவர்கள் கூட்டத்தில் கார் புகுந்து விபத்துக்குள்ளானதில் 2 குழந்தைகள் பலியானார்கள். ஜப்பானின் ஷிகா பிராந்தி யத்தில் உள்ள ஓட்சு நகரில் மழலையர் பள்ளி உள்ளது. நேற்று காலை இந்த பள்ளியைச் சேர்ந்த ஆசிரியர்கள் 3 பேர், 10-க்கும் மேற்பட்ட மாணவர்களை அழைத்துக் கொண்டு பள்ளிக்கு அருகே உள்ள சாலையோர நடைபாதையில் நடந்து சென்றுகொண்டிருந்தனர்.

அப்போது, அந்த சாலையில் வந்து கொண்டிருந்த கார் ஒன்று மற்றொரு கார் மீது மோதி மழலையர் பள்ளி மாணவர்கள் கூட்டத்துக்குள் புகுந்தது.இதில், ஆசிரியர்கள் மற்றும் மாணவர்கள் சாலையில் தூக்கி வீசப்பட்டனர். இதையடுத்து அக்கம்பக்கத்தில் இருந்தவர்கள் படுகாயம் அடைந்த குழந்தைகள் மற்றும் ஆசிரியர்களை மீட்டு மருத்துவ மனையில் சேர்த்தனர்.

அங்கு 2 குழந்தைகள் சிகிச்சை பலன் இன்றி  உயிர் இழந்தனர். மேலும் 3 குழந்தைகள் உயிருக்கு ஆபத்தான நிலையில் சிகிச்சை பெற்று வருகிறார்கள். விபத்துக்கு காரணமான 2 கார்களை ஓட்டி வந்த 62 மற்றும் 52 வயதான 2 பெண்களை போலீசார் கைது செய்தனர். கடந்த மாதம் தலைநகர் தோக்கி யோவில் 82 வயதான முதியவர் ஓட்டிய கார் மக்கள் கூட்டத்துக்குள் புகுந்ததில் ஒரு பெண் மற்றும் அவரின் 2 வயது குழந்தை பலியானது நினைவு கூரத்தக்கது.


மாற்றத்தைத் தேர்ந்தெடுத்த இந்தியர்களுக்கு மிஞ்சியது ஏமாற்றமே!

கோலாலம்பூர்,

நம்பிக்கைக் கூட்டணியின் கீழ் புதிய மலேசியா தோற்றுவிக்கப்பட்டு இன்றோடு ஓராண்டு நிறைவடையும் நிலையில், 14-ஆவது பொதுத்தேர்தலில் அக்கூட்டணியின் வெற்றிக்கு துருப்புச்சீட்டாக விளங்கிய மலேசிய இந்தியர்களுக்கு அளிக்கப்பட்ட வாக்குறுதிகளின் கதி என்ன என்ற கேள்வி தற்போது முன்வைக்கப்பட்டுள்ளது. தேசிய முன்னணியின் 60 ஆண்டு கால ஆட்சியை உடைத்து, மாற்றங்களுக்காக வாக்களித்த மக்களுக்கு இதுவரை ஏமாற்றமே மிஞ்சியது என அரசியல் பார்வையாளர்கள் கூறுகின்றனர். வாக்குறுதி அளித்தபடி இந்தியர்களின் இன்னல்கள், துயரங்கள், ஏமாற்றங்களுக்கு நம்பிக்கைக் கூட்டணி முற்றுப்புள்ளி வைத்ததா?

Read More: Malasyia Nanban Tamil Daily on 9.5.2019


அழகப்பா பல்கலைக்கழக்ததில் வேலை வாய்ப்பு திங்கள், 21 டிசம்பர் 2015 (18:40 IST)

விண்ணப்பக் கட்டணம்: பொது மற்றும் ஓபிசி பிரிவினருக்கு ரூ.520. எஸ்சி, எஸ்டி பிரிவினருக்கு ரூ.320. இதனை பதிவாளர், அழகப்பா பல்கலைக்கழகம் என்ற பெயருக்கு காரைக்குடியில் மாற்றத்தக்க வகையில் டி.டி.யாக எடுத்து செலுத்த வேண்டும். இந்த பணிக்கு விண்ணப்பிக்கும் முறை: http://www.alagappauniversity.ac.in என்ற இணையதளத்தில் கொடுக்கப்பட்டுள்ள விண்ணப்பத்தை பதிவிறக்கம் செய்து பூர்த்தி செய்து விண்ணப்பிக்க வேண்டும். பூர்த்தி செய்யப்பட்ட விண்ணப்பங்கள் சென்று சேர கடைசி நாள்: 04.01.2016 இந்த பணிக்கான முழுமையான விவரங்கள் அறிய http://www.alagappauniversity.ac.in என்ற இணையதளத்தை பார்க்கலாம்.


ரோஸ்மா மன்சோருக்கு எதிராக மீண்டும் பிரச்சாரமா?

கோலாலம்பூர், பிரதமரின் துணைவியான ரோஸ்மா மன்சோருக்கு எதிராக மீண்டும் தனது பிரச்சாரத்தை துவக்கியுள்ள எதிர்க்கட்சியின ருக்கு கண்டனம் தெரிவிக் கப்பட்டது. எதிர்க்கட்சியின் இத்தகைய போக்கினை தொடர்பு மற்றும் பல்லூடக அமைச்சர் சாலே சைட் கெருவாக் சாடினார். எதிர்க்கட்சிகள் கட்டுக்கதை களை கட்ட விழ்த்து விடுகின்றன. குற்றச்சாட்டுகளும் அவதூறுகளும் எவ்வித ஆக்ககரமான ஆதாரங்களை கொண்டிருக்க வில்லை என்று சுட்டிக்காட்டிய அமைச்சர் சாலே இதுபோன்ற நடவடிக்கைகள் அவசியமில்லாத ஒன்று. பொய் மூட்டைகளை அவிழ்த்துவிடுவது எதிர்க்கட்சியினரின் பாணி போலும். எதிர்க்கட்சியினரின் சார்பில் அடுத்த பிரதமர் யார் என்பது குறித்து எதிர்க்கட்சியினர் குழம்பிப் போய் உள்ளனர். இத்தகைய குழப்பமான நிலையிலிருந்து மலேசியர்களின் கவனத்தை திசை திருப்பும் வண்ணம் மோசமான யுக்தியை கையாள எதிர்க்கட்சியினர் முற் பட்டுள்ளனர். பிரதமரின் துணைவியாக ரோஸ்மாவை வசைபாடுவது இத்தகைய வியூகத்தின் ஓர் அம்சமாகும் என்று அமைச்சர் சாலே சுட்டிக்காட் டினார். பக்காத்தான் ஹராப்பான் படு மோசமான காலக்கட்டத்தில் இருக்கிறது. இதன் ஆயுட் காலம் மிகவும் குறுகியது. அடுத்த பிரதமர் யார் என்ற விவகாரத் திற்கு பரிகாரம் காண பக்காத்தான் ஹராப்பான் தவறுமானால் பக்காத்தான் ராக்யாட்டிற்கு நேர்ந்த படுமோசமான கதிதான் இதற்கும் ஏற்படும் என்று சாலே தெரிவித்தார்.


பத்திகையாளர் ஜமால் கசோகி கொலை வழக்கில் 5 பேருக்கு தூக்குத் தண்டனை

பத்திரிகையாளர் ஜமால் கசோகி கொல்லப்பட்டது மிகப்பெரிய தவறுதான். அதே நேரம் இதில் பட்டத்து இளவரசர் முகமது பின் சல்மானுக்கு எந்த விதத்திலும் தொடர்பில்லை என சவுதி அரேபியா தரப்பில் தெரிவிக்கப்பட்டது.

எண்ணெய் வளம் மிகுந்த அரபு நாடான சவுதி அரேபியாவைச் சேர்ந்தவர் ஜமால் கசோகி. 59 வயதான இவர் அமெரிக்காவின் வாஷிங்டன் போஸ்ட் பத்திரிகையில் கட்டுரைகளை எழுதி வந்தார். அவர் தனது கட்டுரைகளில் சவுதி அரேபியாவின் பட்டத்து இளவரசர் முகமது பின் சல்மான் குறித்தும், அந்நாட்டின் மன்னராட்சி முறை பற்றியும் கடுமையாக விமர்சித்து எழுதி வந்தார். இஸ்தான்புல் நகரில் உள்ள சவுதி அரேபிய துணை தூதரகத்துக்கு கடந்த அக்டோபர்

2ஆம் தேதி சென்ற அவர் மாயமானார்.

ரியாத் நகரில் இருந்து அனுப்பப்பட்ட 15 ஏஜெண்டுகள் கொண்ட குழு ஒன்று அவரை கொன்று தூதரகத்தில் வைத்து பல துண்டுகளாக்கியது.

அவரது உடல் இதுவரை கண்டறியப்படவில்லை. கசோகிக்கு 2 மகன்கள் மற்றும் 2 மகள்கள் என 4 வாரிசுகள் உள்ளனர்.

கசோகி திட்டமிட்டு கொல்லப்பட்டுள்ளார் என துருக்கி அதிபர் எர்டோகன் குற்றம் சாட்டினார்.

அமெரிக்கா உள்ளிட்ட பல நாடுகள் கடும் கண்டனம் தெரிவித்த பிறகு சவுதி அரேபிய அரசு ஒப்பு கொண்டது.

இதைத் தொடர்ந்து

சவுதி அரசு விசாரணை நடத்தியது. பத்திரிகையாளர் ஜமால் கசோகி கொலை செய்யப்பட்ட வழக்கில் 11 பேர் குற்றவாளிகள் என்று சவுதி நீதிமன்றம் கண்டறிந்தது.

இதை தொடர்ந்து ஐந்து பேர் தூக்கிலிடப்படுவார்கள், மேலும் மூன்று பேருக்கு தலா

24 ஆண்டுகள் சிறையில் அடைக்கப்படுவார்கள் என்றும் ரியாத்தில் உள்ள அரசு வக்கீல் அலுவலகத்தில் இன்று

வாசிக்கப்பட்ட உத்தரவில்

தெரிவிக்கப்பட்டுள்ளது.


யூ.பி.எஸ்.ஆர். தேர்வை எழுத காத்திருந்த வெங்கடாசலபதி ஆற்றில் மூழ்கி மரணம்

(ஹேமா எம். எஸ். மணியம்) கூலிம்,

இன்னும் மூன்று நாட்களில் யூ.பி.எஸ்.ஆர். தேர்வை எழுதும் கனவைச் சுமந்திருந்த கூலிம் தமிழ்ப்பள்ளி மாணவர் வெங்கடாசல பதி நடராஜன் (12) நீரில் மூழ்கி மரணமடைந்தார். கூலிம் மாவட்டத்தைச் சேர்ந்த அம்மாணவரின் உடல் நேற்று முன் தினம் மாலை 4.30 மணிக்கு  பாடாங் பெசார், குவா கெலாம் ஆற்றில் மிதந்ததைக் கண்டு அங்கிருந்த பொதுமக்கள் போலீஸ்சாரிடம் தகவல் தெரிவித்துள்ளனர் .

Read More: Malaysia Nanban Tamil Daily on 18.9.2018


ரூ.158.5 கோடி மதிப்பிலான கூட்டு குடிநீர் திட்டத்தை தொடங்கி வைத்தார் முதலமைச்சர் பழனிசாமி

நங்கவள்ளி, நவ. 18- மேச்சேரியில் ரூ.158.64 கோடி மதிப்பிலான நங்கவள்ளி-மேச்சேரி கூட்டு குடிநீர் திட்டத்தை  முதல்-அமைச்சர் எடப்பாடி பழனிசாமி இன்று தொடங்கி வைத்தார்.

சேலம் மாவட்டம் நங்கவள்ளி ஊராட்சி ஒன்றியம், மேச்சேரி ஊராட்சி ஒன்றியம் மற்றும் மேச்சேரி, வீரக்கல்புதூர்,  பி.என்.பட்டி, நங்கவள்ளி, வனவாசி, ஜலகண்டாபுரம் ஆகிய பேரூராட்சி பகுதிகளுக்குட்பட்ட 698 குடியிருப்புகளுக்கு  பாதுகாக்கப்பட்ட காவேரி குடிநீர் வழங்குவதற்காக ரூ.158.64 கோடியில் நங்கவள்ளி-மேச்சேரி கூட்டுக்குடிநீர் திட்டம்  செயல்படுத்தப்பட உள்ளது.

இந்த திட்டத்துக்காக குடிநீர் சுத்திகரிப்பு நிலையம், மேல்நிலை நீர்தேக்கத்தொட்டி  அமைக்கப்பட்டுள்ளது. இந்த கூட்டுக்குடிநீர் திட்டத்தை பொது மக்கள் பயன்பாட்டிற்காக மேச்சேரியில் முதல்-அமைச்சர்  எடப்பாடி பழனிசாமி நேற்று காலை தொடங்கி வைத்தார். தொடர்ந்து பல்வேறு நலத்திட்ட உதவிகளை வழங்கி பேசினார்.


அறுவடையால் திருவடையும் தைத்திருநாள்!

கைம்முதல் நெல்லைக் கொண்டு

கழனியிற் விதையாய்ப் பாவி

மெய்முதல் உழைப்பால் ஈந்த

மேன்மைகொள் பொங்கல் ஆகும்!

தமிழர்கள் எத்தனையோ திருநாள்களைக் கொண்டாடினாலும் பொங்கல் திருநாளே அனைத்திலும் முத்தாப்பாய்த் திகழ்கிறது. இந்நாளில் பொங்கல் வைத்து சூரியனை வழிபட்டால் நீண்ட ஆயுளும் ஆரோக்கியமும் கூடிய ஆனந்தமும் பெறலாம்.

தை மாதத்தின் பிறப்பை அறுவடைத் திருநாளாக, பொங்கல் விழாவாக உலகத் தமிழினம் கொண்டாடி வருகிறது.

பொங்கல் விழா என்பது தமிழர்களால் சிறப்பாகக் கொண்டாடப்படும் ஒரு தனிப்பெரும் விழாவாகும். தமிழ்நாடு, இலங்கை, மலேசியா, சிங்கப்பூர், ஐரோப்பிய நாடுகள், வட அமெரிக்கா, தென் ஆப்பிரிக்கா, மொரீஷியஸ் என தமிழர் வாழும் அனைத்து நாடுகளிலும் தமிழர் திருநாளாகக் கொண்டாடப்படுகிறது.

பொங்கல் என்பதற்கு சாப்பிடும் பொங்கல் என்று பொருள் அல்ல; பொங்கிப் பெருகி வருவது என்பதே பொருளாகும்.

ஆடி மாதத்தில் தேடி விதைத்த பயிர்களின் விளைச்சலை அறுவடை செய்து பயன் அடையும் பருவமே தை மாதம் ஆகும். அந்த அறுவடையில் கிடைத்த நெல்லின் புத்தரிசியை சர்க்கரை, பால், நெய் சேர்த்துப் புதுப் பானையிலிட்டு, புத்தடுப்பில் கொதிக்க வைத்து, பொங்கல் சோறாக்கிச் சூரியனுக்கும் மாட்டுக்கும் படைத்து உண்டு மகிழும் விழாவே பொங்கல் விழாவாகும்.

பொங்கல் விழாவை தமிழர் தேசிய விழாவாகப் பலர் கருதுகின்றனர். பொங்கலைத் தமிழர்கள் சமயங்களைக் கடந்து கொண்டாடும் வழக்கமும் உள்ளது. தமிழ்நாடு போன்ற நாடுகளில் தமிழ்ப் புத்தாண்டின் முதல் நாளாக இந்நாள் கருதப்படுகிறது.

ஆடியில் விதை விதைத்து, அதை ஆறு மாதம் கழித்து அறுவடை செய்யும் உழவர்கள், தை முதல் தேதியில் உழவுக்கு உதவியாய் இருந்த இயற்கைக்கு நன்றி சொல்கிறார்கள். இதையொட்டி உருவானதே தை பிறந்தால் வழி பிறக்கும் எனும் பழமொழி.

பொங்கல் விழா மக்களால் இயல்பாகக் கொண்டாடப்படுகிறது. உழைக்கும் தமிழர்கள் தாமே கண்டுணர்ந்து, தமது உழைப்பிற்கு உதவிய இயற்கைக்கும் தம்மோடு சேர்ந்து உழைத்த கால்நடைகளுக்கும் தமது நன்றியையும் மகிழ்ச்சியையும் தெரிவிக்கும் விழா பொங்கலாகும். மழையின் உதவியால் ஆடி மாதம் முதல் உழைத்துச் சேர்த்த நெல்லை மார்கழியில் வீட்டிற்குக் கொண்டு வந்து தமது உழைப்பின் பயனை நுகரத் தொடங்கும் நாளே தைப்பொங்கல்.

நல்ல மழை பெய்யவும், நாடு செழிக்கவும் பெண்கள் விரதம் இருப்பர். தை முதலாம் தேதியில் விரதத்தை நிறைவு செய்வர். நல்ல விளைச்சல் கொடுத்தமைக்காக பூமி, சூரியன், உதவிய மாடு போன்றவற்றிற்கு நன்றி தெரிவிக்கும் விதமாக சர்க்கரைப் பொங்கல் படைத்து வழிபட்டனர். இதுவே நாளடைவில் நான்கு தினங்களுக்குக் கொண்டாடும் பொங்கல் திருநாளாகியது.

முதல் நாள்: போகிப் பண்டிகை

தை முதல் தேதியில் இப்பொங்கல் விழா

ஆரம்பித்தாலும், இதற்கான பிள்ளையார் சுழியை மார்கழி மாத இறுதியிலேயே போட்டுவிடுகிறோம். இதுதான் போகியாக கொண்டாடப்படுகிறது.

பழையனவற்றை போக்கியதால் போக்கி என்றழைக்கப்பட்டு பின்னாட்களில் போகி என உருமாறியது. இந்நாளில் வீட்டில் பழையதாகி தேவையில்லாமல் ஆகிவிட்ட பொருட்களை தீயிலிட்டு கொளுத்தும் வழக்கத்தைக் கொண்டுள்ளோம். அல்லவை அழிந்து நல்லவை வரட்டும், பழையன கழிந்து புதியன புகும் நாளாகக் கொண்டாடப்படுகிறது இந்நாள்.

இரண்டாம் நாள்: தைப்பொங்கல்

தை தமிழ் மாதம் முதலாம் தேதியில் கொண்டாடப்படும் இவ்விழா உழைக்கும் மக்கள் இயற்கை தெய்வமாகக் கருதப்படும் சூரியனுக்கும் மற்ற உயிர்களுக்கும் சொல்லும் ஒரு நன்றியறிதலாகக் கொண்டாடப்படுகிறது.

புதுப்பானை எடுத்து, மஞ்சள் உள்ளிட்டவற்றைப் பானையைச் சுற்றிக் கட்டி, புதுப் பாலில் புது அரிசியிட்டு, வெல்லம், நெய் ஆகியவற்றைக் கலந்து பொங்கலிடுவர். வீட்டிற்கு வெளியே சூரியன் இருக்கும் திசையை நோக்கி இந்தப் பொங்கலிடும் நிகழ்வு நடைபெறும்.

அரிசி நன்கு சமைந்து பொங்கி வரும்போது குலவையிட்டும் பொங்கலோ பொங்கல், பொங்கும் மங்கலம் எங்கும் தங்குக என்ற குரலோடு பொங்கல் பானையை இறக்க வேண்டும். நன்கு பொங்கி வந்தால் அந்த ஆண்டு முழுதும் நல்ல வளமும் நலமும் நிலவும் என்பது ஐதீகம்.

மூன்றாம் நாள்: மாட்டுப் பொங்கல்

உழவுத் தொழிலுக்குப் பெரிதும் உறுதுணையாக இருக்கும் கால்நடைகளுக்கு நன்றி சொல்லும் நன்னாளே மாட்டுப் பொங்கல். ஆண்டெல்லாம் நமக்காக உழைக்கும் மாடுகளுக்கு நன்றி கூறும் தினமாக இந்நாள் கொண்டாடப்படுகிறது.

பசுவின் உடலில் தேவர்கள் உறைவதாக ஐதீகம். எனவே, பசுவை வணங்குவதன் மூலம் அனைத்து தேவர்களின் ஆசியும் நமக்குக் கிடைக்கின்றன.

இன்றைய தினத்தின்போது மாடுகளுக்கு ஒரு வேலையும் தர மாட்டார்கள். கழுத்தில் புது மணி கட்டி, கொம்புகளை சீவி விட்டு வண்ணம்பூசி சுதந்திரமாக திரிய விடுவார்கள். பின் அவற்றுக்கு படையல் இட்டு வணங்குவர்.

இங்குதான் ஜல்லிக்கட்டு தோன்றியிருக்கிறது. மாட்டுப் பொங்கலின்போது கிராமங்களில் ஜல்லிக்கட்டு நடைபெறுவது இன்றளவும் கடைப்பிடிக்கப்படுகிறது.

நான்காம் நாள்: காணும் பொங்கல்

இந்நாளில் மக்கள் தங்கள் உற்றார் உறவினரைச் சந்தித்து தங்கள் அன்பையும்

உணவுப் பண்டங்களையும் பகிர்ந்து கொள்வர்.

இக்காணும் பொங்கலை கன்னிப் பொங்கல், கன்று பொங்கல் எனவும் அழைக்கின்றனர். திருமணமாகாத பெண்களுக்காக கன்னி பொங்கலும் ஆண்களுக்காக கன்று பொங்கலும் வைத்து கூடிய விரைவில் திருமணம் நடக்கும்படி வேண்டுகின்றனர்.

மனம் இனிக்க பொங்கல், மனை சிறக்க மஞ்சள், நலம் சிறக்க கரும்பு இவை அனைத்தும் பொங்கல் திருநாளில் கிடைக்கும் சிறப்புகள்.

இத்தனை சிறப்புகள் கொண்ட தமிழர்களின் பண்பாட்டு விழாவை நாம் இனிதே கொண்டாடி மகிழ்வோம்!


காப்பாரில் பாராங்கத்திகளுடன் முகமூடி கும்பல் அட்டூழுயம்.

பி. எம். குணா காப்பார், தாமான் காப்பார் ஜாலான் கூ கெக் கெங்கில் உள்ள வீட்டில் நேற்று அதிகாலை 2.00 மணியளவில் நிகழ்ந்த கொள்ளைச் சம்பவத்தில் இந்திய லோரி ஓட் டுனரை சரமாரியாக வெட்டினர். இந்த சம்பவத்தால் அக்குடும்பத்தினர் அதிர்ச்சியில் உறைந்து போயுள்ளனர். கால்களிலும், கையிலும் ஆழமான வெட்டுக் காயங்களுக்குள்ளான கன்னியப்பன் மொட்டையன் (வயது 51) கிள்ளான் ஸ்ரீ கோத்தா தனியார் மருத்து வமனையில் அனுமதிக்கப்பட்டு தீவிர சிகிச்சை அளிக்கப்பட்டு வருகிறது. சம்பந்தப்பட்ட வீட்டில் மூன்றாவது முறையாக இந்த கொள்ளைச் சம்பவம் நிகழ்ந்ததாக தெரிய வருகிறது. இதற்கு முன்னர் வெளியில் இருந்த இரும்புப் பொருட்களை மட்டுமே கொள்ளைப் போயின. இந்த முறை வீட்டினுள் இருந்த பொருட்கள் சூறையாடப்பட்டன. பளபளக்கும் பாராங்கத்திகளுடன் வீட்டின் முன் புறமாக நுழைந்ததாக நம்பப்படும் ஐந்து முகமூடி கொள்ளையர்கள் துணியால் கன்னியப்பனையும், அவ ருடைய 68 வயது தாயார் அலமேலு சுப்ராயனையும் கட்டிப் போட்டதாக தெரிய வருகிறது. அந்த முகமூடி கொள்ளையர்கள் அத்துடன் விடுவதாக இல்லை. ஆறு பெண் பிள்ளைகளுக்கு தந்தையான கன்னியப்பனை படுக்கையில் தள்ளி பாராங்கத்தியால் கடுமையாக தாக்கினர். அவருடைய கால் களிலும், கையிலும் பீறிட்ட இரத்தம் படுக்கையில் சிதறியது. இந்த சம்பவத்தின் போது ஆழ்ந்த உறக்கத்தில் இருந்த அவருடைய 45 வயது மனைவி மாதா மருதமுத்து, 13,14,18,20 வயதுடைய மகள்கள் திடுக்கிட்டு அலறியதாக தெரிய வருகிறது.கூர்மையான பாராங்கத்தி முனையில் புதிதாக வாங்கிய 3,500 வெள்ளி மதிப்பிலான கைத்தொலைப்பேசி, 20 பவுன் நகைகள், ரகசிய புகைப்பட கருவி, அதன் பதிவுப் பெட்டி, ஆகியவற்றை கொள்ளையர்கள் சூறையாடினர். வீட்டின் முன் இருந்த மூன்று கார்களில் சாகா ரகக் காரை அந்தக் கொள்ளையர்கள் களவாடினர். கன்னியப்பனின் கனரக லோரியை களவாட முயன்ற கொள்ளையர்கள் அதை மேலும் இயக்கமுடியாமல் அக்குடியிருப்பின் சாலை வளைவிலேயே விட்டுச் சென்றனர். இருந்தும் சம்பந்தப்பட்ட கனரக லோரி, இரண்டு கார்கள் சாவிகளையும், அக்குடும்பத்தின் கைத்தொலைப்பேசிகளையும், அணிந்திருந்த நகைகளையும் அந்த முகமூடி கும்பல் விட்டு வைக்க வில்லை. வீட்டில் இருந்த சுமார் 50 ஆயிரம் வெள்ளி மதிப்பிலான பொருட்கள் இந்த சம்பவத்தில் கொள்ளைப் போனதாக கௌரி கன்னியப்பன் (வயது 20) விவரித்தார். இதனிடையே, இந்த சம்பவத்தை உறுதிபடுத்திய வட கிள்ளான் மாவட்ட குற்றப் புலனாய்வுத் துறையின் உயர் அதிகாரி ஏஎஸ்பி முகமட் குஸாய்ரி, இந்த சம்பவத்தை போலீஸ் தீவிர புலன் விசாரணை செய்து வருவதாக தெரிவித்தார். தொடக்கக்கட்ட புலன் விசாரணையில் போலீஸ் இச்சம்பவத்தை கொள்ளை என வகைப்படுத்தியுள்ளதாக அவர் கூறினார். நேற்று நண்பகல் 12.00 மணியளவில் சம்பந்தப்பட்ட வீட்டில் தடயவியல் போலீசார் சோதனை நடத்தினர்.


இன்னும் தீர்வு கிடைக்காத மெட்ரிகுலேஷன் விவகாரம்: கல்வி அமைச்சின் மௌனம் அரசாங்கத்தின் பலவீனமா?

கோலாலம்பூர்,

2019/2020 கல்வியாண்டிற்கான மெட்ரிகுலேஷன்  கல்லூரி வாய்ப்பினைப் பறித்திருக்கும்  நம்பிக்கைக் கூட்டணி அரசாங்கத்தின் கல்வியமைச்சர் டாக்டர் மஸ்லீ மாலிக், இந்திய மாணவர்களுக்கு ஒதுக்கீடு செய்யப்பட்டிருக்கும் எண்ணிக்கையை இன்று வரையிலும் அறிவிக்காததை அரசாங்கத்தின் பலவீனமாகவே இந்தியர்கள் கருதுகின்றனர். கடந்த 15.4.2019 -இல் வெளியிடப்பட்ட மெட்ரிகுலேஷன் கல்லூரிக்கான முடிவுகள் இந்திய மாணவர்க ளுக்கு மிகப்பெரிய  ஏமாற்றத்தைத் தந்தது.

Read More: Malaysia Nanban Tamil Daily on 27.4.201
9


உள்ளாட்சி தேர்தலை ரத்து செய்த உத்தரவுக்கு தடை விதிக்க சென்னை உயர்நீதிமன்றம் மறுப்பு

மேலும் இது தொடர்பாக 4 வாரத்திற்குள் பதில் தர தமிழக அரசு மற்றும் திமுகவுக்கு உயர்நீதிமன்றம் நோட்டீஸ் அனுப்பியுள்ளது. மாநில தேர்தல் ஆணையம் தாக்கல் செய்த மேல்முறையீட்டு மனு உயர்நீதிமன்றத்தில் விசாரணைக்கு ஏற்கப்பட்டுள்ளது. தமிழகத்தில் உள்ளாட்சி தேர்தலுக்கான அறிவிப்பை ரத்து செய்து சென்னை உயர் நீதிமன்றம் உத்தரவிட்டுள்ளது.


கையூட்டுப் பெற்றார். பெண் போலீஸ் அதிகாரி மீது குற்றச்சாட்டு

இரு கையூட்டு பெற்ற வழக்குகளில் சம்பந்தப்பட்டிருக்கலாம் என நம்பப்படும் பெண் போலீஸ் அதிகாரி நேற்று இங்குள்ள செஷன்ஸ் நீதிமன்றத்தில் ஆஜ ரானார். குற்றம் சுமத்தப்பட்ட சார்ஜன் அபிபா சைனால் அபிடின் (வயது 28) தன் மீது சுமத்தப்பட்ட குற்றத்தை நீதிபதி அமிருடின் அகமட் முன்னிலையில் மறுத்ததுடன் இந்த வழக்கின் விசாரணையை தொடரும்படியும் கேட்டுக் கொண்டார்.

சம்பந்தப்பட்ட போலீஸ் அதிகாரி கடந்த 2015ஆம் ஆண்டு டிசம்பர் மாதம் 13ஆம் தேதி காலை 11.40 மணியளவில் அகமட் தெர்மிசி முகமட் ஹிசாம் என்பவரிடம் வெ.2 ஆயிரத்தை கையூட்டாக தொலைபேசியின் மூலம் கேட்டுள்ளார்.அதனை அடுத்து அதே வருடம் டிசம்பர் மாதம் 15ஆம் தேதி பிற்பகல் 12.10 மணியளவில் மீண்டும் அதே தொகையை கேட்டு மீண்டும் சம்பந்தப்பட்ட நபரை மிரட்டியதாகவும் குற்றம் சாட்டப்பட்டுள்ளது.

Read More: Malaysia Nanban News Paper on 10.10.2017


ஆளில்லா விமானம் ஊடுருவல்  நிலைகுத்தியது ஜெர்மன் விமான நிலையம்

பெர்லின்,

ஜெர்மனியின் பிராங்க்பெர்ட் விமான நிலையத்தில் ஒரு மணி நேரம் விமான போக்குவரத்து தற்காலிகமாக நிறுத்தி வைக்கப்பட்டதால் பயணிகள் கடும் அவதிக்கு உள்ளானார்கள். விமான ஓடுபாதையில் அருகே ஆளில்லா விமானம் ஒன்று பறந்ததால் ஒரு மணி நேரம் விமானப் போக்குவரத்து நிறுத்தி வைக்கப்பட்டது.விமான நிலைய தரப்பினரால் தகவல் தெரிவிக்கப்பட்டுள்ளது.

இதன் காரணமாக சுமார் 70 விமானங்கள் ரத்து செய்யப்பட்டுள்ளன. ஒரு மணி நேரத்திற்குப் பின் விமான நிலையம் வழக்கம்போல் செயல்படத் தொடங்கி யுள்ள நிலையில் ஆளில்லா விமானம் தொடர்பாக போலீசார் விசாரணை மேற்கொண்டு வருகின்றனர்.

ஹெலிகப்டர் மூலம் விமான நிலையத்திற்கு அச்சுறுத்தல் தந்தவர்களை தேடி வருகின்றனர்.  ஐரோப்பாவில் உள்ள மிகப் பெரிய விமான நிலையங்களில் ஒன்றான பிராங்பெர்ட் விமான நிலையம் 2017ஆம் ஆண்டில் 64 மில்லியன் பயணிகளுக்கு சேவையாற்றி உள்ளது. ஜெர்மனி உள்ளிட்ட பல நாடுகளில் விமான நிலைய ஓடுபாதை அருகே ஆளில்லா விமானம் இயக்கத்தை தடை விதிக்கப்பட்டு உள்ளது என்பதும் குறிப்பிடத்தக்கது.


ஜெயலலிதாவுக்கு நினைவு மண்டபம் கட்டினால்... எச்சரிக்கும் ராமதாஸ்

சென்னை தொட்டில் குழந்தை திட்டம் முதல் சுடுகாட்டுக் கூரை வரை அனைத்து நிலைகளிலும் ஊழல்செய்து, லட்சக்கணக்கான கோடிகளைக் குவித்தார் என் பதைத்தான் ஜெயலலிதா நினைவிடத்திலிருந்து கற்க முடியும் என்று கூறியுள்ள பா.ம.க நிறுவனர் ராமதாஸ், ஜெயலலிதாவுக்கு நினைவு மண்டபம் அமைக்கும் முடிவை அரசு கைவிட வேண்டும் என எச்சரித்துள்ளார். இது தொடர்பாக அவர் இன்று வெளியிட்டுள்ள அறிக்கையில், "தமிழக முதலமைச்சராக பதவி வகித்து மறைந்த ஜெயலலிதாவுக்கு, சென்னை மெரினா கடற்கரையில் பிரமாண்டமான நினைவு மண்டபம் அமைக்கப்படும் என்று பினாமி முதலமைச்சர் எடப்பாடி பழனிசாமி அறிவித்திருக்கிறார். சொத்துக் குவிப்பு வழக்கில் சிறப்பு நீதிமன்றத்தால் தண்டிக்கப்பட்டு, உச்ச நீதிமன்றத்தால் கண்டிக்கப்பட்ட ஒருவருக்கு நினைவு மண்டபம் அமைத்து, தியாகி யாக்கும் செயல் கண்டிக்கத்தக்கது. ஜெயலலிதா மறைந்த சில நாள்களில் சட்டப்பேரவையில் நடந்த விவாதத்துக்குப் பதிலளித்த அப்போதைய முதலமைச்சர் ஓ.பன்னீர்செல்வம், சென்னை மெரினா கடற்கரையில் எம்.ஜி.ஆர் நினைவிடத்துக்கு அருகில் ஜெயலலிதாவுக்கு நினைவிடம் அமைக்கப்படும் என்று அறிவித்தார். எனினும், அந்த நேரத்தில் ஜெயலலிதா எந்த வழக்கிலும் தண்டிக்கப்பட்டிருக்கவில்லை என்பதால், அப்போது எதிர்ப்பு எழவில்லை. அதன்பின்னர் வருவாய்க்கு மீறி சொத்துக் குவித்த வழக்கில் சசிகலா, இளவரசி, சுதாகரன் ஆகிய மூவருக்கும் பெங்களூரு சிறப்பு நீதிமன்றம் அளித்த 4 ஆண்டு சிறைத் தண்டனை, தலா ரூ.10 கோடி அபராதம் விதித்து அளித்த தீர்ப்பை உச்ச நீதிமன்றம் உறுதிசெய்தது. இந்த ஊழலில், ஜெயலலிதாவுக்கு உள்ள பங்குகுறித்து விரிவாக விளக்கியிருந்த உச்ச நீதிமன்றம், தீர்ப்பளிக்கப்படும்போது, ஜெயலலிதா உயிருடன் இல்லை என்பதால், அவருக்கு தண்டனை வழங்கவில்லை. எனினும், அவர் குற்றவாளிதான். ஊழலின் அடையாளமாகத் திகழும் ஜெயலலிதாவுக்கு மக் களின் வரிப்பணத்தில் நினைவு மண்டபம் அமைப்பதை ஏற்றுக்கொள்ள முடியாது. சொத்துக்குவிப்பு வழக்கில் தீர்ப்பளிக்கப்படும்போது, ஜெயலலிதா இறந்துவிட்டதால்தான் அவரை குற்றவாளி என்று உச்ச நீதிமன்றம் அறிவிக்கவில்லை. இது ஒரு தொழில்நுட்பம் சார்ந்த நடைமுறைதான். ஜெயலலிதா உயிருடன் இருந்திருந்தால், அவரும் இந்த வழக்கில் குற்றவாளி என்று அறிவித்து ரூ.100 கோடி அபராதம் செலுத்த உச்ச நீதிமன்றம் ஆணையிட்டிருக்கும். ஜெயலலிதாவும் முதலமைச்சர் பதவியிலிருந்து நீக்கப்பட்டு, 4 ஆண்டு சிறை தண்டனையை அனுபவித்துக்கொண்டிருந்திருப்பார். சொத்துக்குவிப்பு வழக்கின் தீர்ப்பில் ஜெயலலிதாவின் ஊழல்கள் பற்றி உச்ச நீதிமன்ற நீதிபதி பினாகி சந்திர கோஷ் கடுமையான கருத்துக்களை முன்வைத்திருக்கிறார். ‘‘சொத்துக்குவிப்பு வழக்கில் குற்றம் சாட்டப்பட்ட ஜெயலலிதா உள்ளிட்ட நால்வரும், ஒரே முகவரியில் வசித்திருக்கிறார்கள். இவர்களுக்கு இடையில் வேறு தொடர்புகள் இல்லை என்று கூறமுடியாது. இன்னும் கேட்டால், ஊழல்செய்து தாம் குவித்த சொத்துக்களைப் பகிர்ந்தளித்துப் பாதுகாக்க வேண்டும் என்பதற்காகத்தான் இவர்களை ஜெயலலிதா தமது போயஸ் தோட்டத்தில் தங்க வைத்திருந்தார்’’ என்று நீதிபதி சந்திரகோஷ் கூறியிருக்கிறார்.ஊழல்கள்மூலம் சொத்துக்குவித்த வழக்கில், சசிகலா மற்றும் அவரது உறவினர்களைவிட ஜெயலலிதாதான் முதன்மைக் குற்றவாளி என்பதற்கு இதைவிட சிறந்த ஆதாரம் எதுவும் இருக்க முடியாது. இதற்கெல்லாம் மேலாக, நினைவு மண்டபம் எனப்படுவது பொதுவாழ்வில் ஒழுக்க சீலர்களாகவும், தியாகத் திருவிளக்காகவும் விளங்கியவர்களைப் போற்றுவதற்காக அமைக்கப்படுவது. சிறந்த தலைவர்களின் சிலைகள் மற்றும் நினைவிடங்களை அடுத்தடுத்த தலைமுறையினர் பார்க்கும்போது, அந்தத் தலைவர்களைப் போல நாமும் வாழ்ந்து, நாட்டுக்கு சேவை செய்ய வேண்டும் என்ற எண்ணம் வர வேண்டும் என்பதற்காகத்தான் நினைவிடங்கள் அமைக்கப்படுகின்றன. ஜெயலலிதாவுக்கு நினைவு மண்டபம் அமைக்கப்படும் பட்சத்தில், அவரது வாழ்க்கையிலிருந்து அடுத்தடுத்த தலைமுறையினர் கற்றுக்கொள்ள என்ன இருக்கும். தொட்டில் குழந்தை திட்டம் முதல் சுடுகாட்டுக் கூரை வரை அனைத்து நிலைகளிலும் ஊழல்செய்து, லட்சக்கணக்கான கோடிகளைக் குவித்தார் என்பதைத்தான் ஜெயலலிதா நினைவிடத்திலிருந்து கற்க முடியும். வருங்காலத் தலைமுறையினருக்கு அந்தப் பாவம் தேவையில்லை. அதுமட்டுமின்றி, சொத்துக்குவிப்பு வழக்கில் தீர்ப்பளித்த மற்றொரு நீதிபதி அமிதவா ராய், ‘‘உயிர்க்கொல்லி தீமையான ஊழலின் பிடியிலிருந்து குடி மக்கள் சமுதாயத்தை மீட்க வேண்டும். நமது முன்னோர் மற்றும் இந்திய விடுதலைக்காகப் போராடிய தியாக சீலர்களால் கனவு காணப்பட்ட நிலையான, நியாயமான, உன்னதமான சமூக அமைப்பை ஏற்படுத்த வேண்டும் என்று விரும்பினால், இப்புனிதப் பணியில் ஒவ்வொரு இந்தியக் குடிமகனும் தன்னை ஈடுபடுத்திக்கொள்ள வேண்டும்’’ என்று அழைப்பு விடுத்தார். சாதாரண குடிமகனுக்கான இந்த அழைப்பு, தமிழக அரசுக்கும் பொருந்தும். எனவே, வருங்காலத் தலைமுறையினருக்கு தவறான வழிகாட்டுதலை வழங் குவதைத் தவிர்ப்பதற்காக, ஜெயலலிதாவுக்கு நினைவு மண்டபம் அமைக்கும் முடிவை அரசு கைவிட வேண்டும் என எச்சரிக்கிறேன்" என்று கூறி யுள்ளார்.


2022 வரவு செலவுத் திட்டத்தில் மலேசிய குடும்பத்திற்கான உதவி நிதிகள்

கோலாலம்பூர், டிச. 11-

அடுத்த ஆண்டிற்கான வரவு செலவுத் திட்டத்திலிருந்து பெரும் பகுதியாக மொத்தம் 820 கோடி வெள்ளி மலேசியக் குடும்பங்களுக்கான உதவிக்காக (பந்துவான் கெலுவார்கா மலேசியா) ஒதுக்கீடு செய்யப்பட்டுள்ளது. பெற்றோர்களுக்கும் இதில் உதவிகள் வழங்கப்படும். மாதம் ஒன்றுக்கு 5,000 வெள்ளிக்கும் குறைவான மாதாந்திர வருமானம் பெறும் சுமார் 96 லட்சம் பேர் இதன் மூலம் பயனடைவர் என்று எதிர்பார்க்கப்படுகிறது.

சுமார் 40 லட்சம் பேர் கீழ்க்கண்ட வகையில் உதவிகளைப் பெறுவார்கள்:

* அவர்களின் மாத வருமானம் 2,500 வெள்ளிக்கும் குறைவாக இருந்து, பிள்ளைகள் எவரும் இல்லை என்றால் உதவித்தொகையாக 1,000 வெள்ளி பெறுவார்கள்;

* இரு பிள்ளைகள் வரை இருந்தால் 1,500 வெள்ளி வரையில் வழங்கப்படும்;

* மூன்று அல்லது அதற்கும் மேற்பட்ட பிள்ளைகள் இருந்தால் 2,000 வெள்ளி வழங்கப்படும்;

* மாதம் ஒன்றுக்கு 2,501 முதல் 5,000 வெள்ளி வரைக்குமான வருமானம் பெறுபவர்கள் பிள்ளைகள் இல்லையென்றால் 400 வெள்ளியும், இரு பிள்ளைகள் வரை 600 வெள்ளியும், மூன்று அல்லது அதற்கும் மேற்பட்ட பிள்ளைகள் இருந்தால் 800 வெள்ளியும் பெறுவார்கள்.

தகுதியுள்ள தனித்து வாழும் தாய் அல்லது தந்தைக்கும் கூட உதவிகள் வழங்கப்படும். பிள்ளைகள் உள்ள சுமார் 500,000 தனித்து வாழும் தாய் அல்லது தந்தையர்கள் இதன் வழி பயனடைவார்கள் என எதிர்பார்க்கப்படுகிறது.   அதன் நிலவரம் கீழ்வருமாறு:

* மூன்று பிள்ளைகள் இருந்து, அதே சமயம் மாதம் ஒன்றுக்கு 2,500 வெள்ளிக்கும் குறைவான வருமானம் பெறும் தனித்து வாழும் தாய்/தந்தைக்கு ரொக்க உதவியாக 2,500 வெள்ளி வழங்கப்படும்;

* ஜாமின்கெர்ஜா (வேலை உத்தரவாதம்) என்ற திட்டத்தின் கீழ் தனித்து வாழும் தாய்மார்கள் கூடுதல் உதவிகளைப் பெறுவார்கள். பாரம்பரிய வேலை நேரமாக இல்லாமல் பெண்களுக்கு அவர்களின் வசதிக்கு ஏற்ற வேலை நேரத்தை வழங்குவதன் அடிப்படையில் தனித்து வாழும் தாய்மார்கள், வேலையில்லாத பெண்கள், இல்லத்தரசிகள் மற்றும் மொத்தமாக பெண்களுக்கு வேலை வாய்ப்புகளை வழங்கும் முதலாளிகளுக்கு சம்பள உதவித்தொகை ரூபத்தில் இச்சலுகை வழங்கப்படும்.

இப்பிரிவுகளைச் சேர்ந்த பெண்களுக்கு முதலாளிகள் வேலை வாய்ப்பை வழங்குவதை ஊக்குவிக்கும் பொருட்டு முதல் ஆறு மாதங்களுக்கு சம்பளத்தில் 30 விழுக்காட்டையும் அடுத்த ஆறு மாதங்களுக்கு 40 விழுக்காட்டையும் உதவித் தொகையாக அரசாங்கம் வழங்கும். கோவிட்-19 தொற்றுப் பரவல் காரணமாக வேலை இழந்தோர் எண்ணிக்கை அதிகமாக இருப்பதால் இது முக்கியத்துவம் வாய்ந்த ஒன்றாக அமைகின்றது.

மொத்தத்தில், 480 கோடி வெள்ளி செலவிலான ஜாமின்கெர்ஜா திட்டத்தின் வாயிலாக சுமார் 600,000 வேலை வாய்ப்புகள் உருவாக்கப்படும் என எதிர்பார்க்கப்படுகிறது. சுமார் 220,000 பேருக்கான தொழில் திறன் மேம்பாட்டுத் திட்டங்களின் வாயிலாகவும் மைஸ்டெப் எனும் மலேசிய குறுகிய கால வேலை வாய்ப்புத் திட்டத்தின் கீழும் இந்த வேலை வாய்ப்புகள் உருவாக்கப்படும்.

2022 ஆம் ஆண்டு வரவு செலவுத் திட்டம் குறிப்பாக பெண்கள் முன்னேற்றத்திற்கு முக்கியத்துவம் அளிக்கின்றது. பங்குச் சந்தையில் இடம்பெற்றுள்ள நிறுவனங்கள் குறைந்தது ஒரு பெண்ணையாவது தங்கள் நிறுவனத்தில் இயக்குநராக கட்டாயம் நியமனம் செய்ய வேண்டும் என்பதை அரசாங்கம் வலியுறுத்தி வருகின்றது. மேலும்:

* பி.எஸ்.என்., அக்ரோ வங்கி, டானானித்தா (மாரா), தெக்குனித்தா (தெக்குன்) திட்டங்களின் வாயிலாக பெண் தொழில் முனைவர்களுக்கு 23 கோடி வெள்ளி செலவிடப்படும்.

* சுமார் 5,000 பேருக்கு இணையம் வாயிலான வணிகத்தை ஊக்குவிப்பதற்காக உதவிகள், வழிகாட்டிகள், பயிற்சிகளை வழங்குவதற்காக மைகாசே மூலதன திட்டத்திற்கு 62 லட்சத்து 50 ஆயிரம் வெள்ளி ஒதுக்கீடு செய்யப்பட்டுள்ளது.

* வேலை செய்யும் தாய்மார்களுக்கு உதவுவதற்காக அரசாங்க பணியிடங்கள், குறிப்பாக பொது மருத்துவமனைகளிலும் பல்கலைக்கழகங்களிலும் குழந்தைகள் பராமரிப்பு மையங்களை அமைப்பதற்காக 3 கோடி வெள்ளி ஒதுக்கீடு செய்யப்பட்டுள்ளது.

* வசதிக்கேற்ப வேலை நேரத்தை அமைத்துக்கொள்ளும் சலுகைகளையும் அரசாங்கம் ஊக்குவிக்கின்றது.

* குழந்தைகள் பராமரிப்பு மையங்கள், பாலர் பள்ளிகளுக்கான கட்டணங்களுக்கு 3,000 வெள்ளி வரை தனிநபர் வருமான வரி விலக்கு வழங்கும் சலுகையை அரசாங்கம் 2023 வரை நீட்டித்துள்ளது.

* பெண்களுக்கு பாதுகாப்பு அளிக்கும் ஒரு நடவடிக்கையாக, போலீஸ் துறையின் பாலியல், மகளிர், சிறார் புலன் விசாரணை பிரிவுக்கு 1 கோடியே 30 லட்சம் வெள்ளி அதிகமாக வழங்கப்படும்.  இப்படைப் பிரிவை வலுப்படுத்தும் வகையில் 100 புதிய நியமனங்களுக்கு இது வகை செய்யும்.

* பெண்களுக்கு அதிகமான சிறப்பு தங்குமிடங்களை நிர்மாணிப்பதற்காக கூடுதலாக 1 கோடி வெள்ளியை அரசாங்கம் ஒதுக்கீடு செய்யும்.

* பி40 பிரிவைச் சேர்ந்த சுமார் 130,000 பதின்ம வயது பெண்களுக்கு அடிப்படை சுகாதாரத்திற்குத் தேவையான உதவிகள் நல்கப்படும்.

* குடும்ப வன்செயல்களினால் பாதிக்கப்பட்டவர்களை பாதுகாப்பதற்காக அவர்களுக்கு ஆதரவளிக்கும் மையங்களுக்கு 45 லட்சம் வெள்ளி ஒதுக்கப்படும்.

* மார்பகப் புற்றுநோய், கர்ப்பப்பை புற்றுநோய் பரிசோதனைகளுக்கான உதவி நிதியாக 1 கோடியே 15 லட்சம் வெள்ளியை அரசாங்கம் செலவிடும்.

2022 ஆம் ஆண்டுக்கான வரவு செலவுத் திட்டத்தில், மலேசியக் குடும்பம் என்ற அடிப்படையில் மகளிருக்கு குறிப்பாக சிறப்பு நிதி ஒதுக்கீடுகளை அரசாங்கம் செய்திருப்பது குறிப்பிடத்தக்கது.


மூவினங்களும் பங்கு கொண்ட போட்டி விளையாட்டு விழா!

ருக்குன் தெத் தாங்கா இயக்கம் மலாய்க்காரர், சீனர், இந்தியர் ஆகிய மூவினங் களும் பங்கு கொண்ட போட்டி விளையாட்டு விழாவினை மிகவும் சிறப்பாக ஏற்பாடு செய்யப் பட்டிருந்தது.சிலிம் சட்டமன்ற உறுப்பினர் டத்தோ குஷாய்ரி அப்துல் தாலிப்பின் ஆதரவில் நடைபெற்ற இவ்விளையாட்டு விழாவில் மூவினங்களைச் சேர்ந்த ஐநூற்றுக்கும் மேற்பட் டோர் இன மத பேதமின்றி கலந்து தங்களது ஒற்றுமையை வெளிப் படுத்தினர். இதுபோன்ற விழாக் களில் எல்லா இனத்தவரும் கலந்து கொண்டு ஒற்றுமையை வெளிப்படுத்துவது பாராட்டுக் குரியது என தெரிவித்தார். காலை மணி 7.30 க்கு உடற்பயிற்சியுடன் ஆரம்பிக்கப் பட்ட இவ்விழா பிற்பகல் மணி 12.30க்கு நிறைவு பெற்றது. சிறுவர்களுக்கு புட்டிகளில் நீர் நிரப்புதல், கரண்டியால் பிங்பாங் பந்தை எடுத்தல், மூன்றுகால் ஓட்டம் போன்ற போட்டிகளும் பெரியவர்களுக்கு சாக்கு ஓட்டம், கயிறு இழுத்தல், மெது சைக்கிள், கபடி, வழுக்கு மரம் ஏறுதல், பலூன் உடைத்தல் போன்ற போட்டிகளும் ஏற்பாடு செய்யப் பட்டிருந்தன. தமிழர்களில் பாரம்பரிய விளையாட்டான வழுக்கு மரம் ஏறுதல் அனைவரின் கவனத்தை ஈர்த்த வேளையில் கபடி போட்டியில் பிற இனத்தவர்கள் கலந்து கொண்டு பெரும் பாராட்டைப் பெற்றனர்.


ட்ரம்ப், புதின் சந்திப்பு... சிரியா விவகாரம் பற்றி பேசப்படுமா ?

அமெரிக்க அதிபர் ட்ரம்ப் மற்றும் ரஷ்ய அதிபர் புதின் இவர்கள் இருவரின் சந்திப்பு உலகளவில் எதிர்பார்ப்பை ஏற்படுத்தியுள்ளது. இந்த முக்கியமான சந்திப்பு இன்று நடைபெற உள்ளது.

அமெரிக்க அதிபர் தேர்தலில் ரஷ்யாவின் தலையீடு இருந்தது, ரஷ்ய உளவுத்துறையை சேர்ந்த 12 பேர் மீது குற்றச்சாட்டு என்று அமெரிக்கா ரஷ்யா மீது குற்றச்சாட்டுகளை பதிவு செய்துகொண்டே இருந்தது. மேலும் சிரியாவில் நடக்கும் போரில் இவ்விரு நாடுகளும் எதிர் எதிரே போர் செய்பவர்களுக்கு ஆத ரவு கொடுத்து வருகிறது. இதனால் அமெரிக்காவுடன் ரஷ்யா மோதல் போக்கையே கடைபிடித்து வருகிறது. இதனால் இவ்விரு நாடுகளுக்கும் இடையே விரிசல் ஏற்பட்டிருந்தது.

இந்நிலையில், பின்லாந்து நாட்டின் தலைநகர் ஹெல்ஸின்கியில் இவ்விரு அதிபர்களும் சந்தித்து பேசுகின்றனர். அமெரிக்க ட்ரம்ப் கடந்த மாதம் வட கொரிய அதிபர் கிம்முடனான சந்திப்பை தொடர்ந்து ரஷ்ய அதிபருடனான சந்திப்பு பலரால் எதிர்பார்க்கப்படுகிறது. அதேபோல, அமெரிக்காவில் இருக்கும் அமைச்சர்கள் பலர், இச்சந்திப்பிற்கு எதிர்ப்பும் தெரிவித்துவருகின்றனர்.


விடுதலைப் புலிகள் தொடர்பாக 12 பேர் கைதா?  லண்டன் தமிழர்கள் கண்டனக் குரல்!

கோலாலம்பூர், நவ.8-

தமிழ் ஈழ விடுதலைப் புலிகளுக்கு ஆதரவாக இருந்ததாகச் சந்தேகத்தின் பேரில் 12 பேர் சொஸ்மா சட்டத்தின் கீழ் கைது செய்யப்பட்டதை எதிர்த்து லண்டனிலுள்ள தமிழர்கள் தங்களின் கண்டனத்தைத் தெரிவிக்கும் வகையில் அமைதி ஆர்ப்பாட்டத்தில் ஈடுபட்டனர்.

நேற்று லண்டனிலுள்ள மலேசிய தூதரகத்தின் முன்புறம் அவர்கள் அமைதியான முறையில் ஆர்ப்பாட்டம் செய்து  மலேசிய அரசாங்கத் திற்கு எதிராக  தங்களின் அதிருப்தியை வெளிப்படுத்தினர்.

சொஸ்மா சட்டத்தின் கீழ் கைது செய்யப்பட்ட அந்த 12 பேரையும்   விரைவில் விடுதலை செய்ய வேண்டும் என மலேசிய அரசாங்கத்திற்கு நெருக்குதல் கொடுக்கும் வண்ணம் அவர்கள் அனைவரும் கையில் மெழுகுவர்த்திகளை ஏந்தி நின்றனர்.

அந்த 12 பேரையும் மலேசிய அரசாங்கம் கைது செய்தது அர்த்தமற்றது என்பதோடு அது சட்டத்திற்குப் புறம்பானது என்று பல்வேறு வாசகங்களைக் கொண்ட அட்டைகளையும் அவர்கள் ஏந்தி நின்றனர்.

தமிழ் ஈழ விடுதலைப் புலிகள் மலேசியாவுக்கு மிரட்டலானது என  கூறிக் கொண்டிருப்பது எந்த வகையிலும் நியாயமற்றது என்பதோடு அது சட்டத்திற்குப் புறம்பானது என்று அவர்கள் தெரிவித்தனர்.

தமிழ் ஈழ விடுதலைப் புலிகள் கடந்த 2009ஆம் ஆண்டு முதல் செயலற்று போனதை இலங்கை அரசாங்கமே ஒப்புக் கொண்டுள்ளது. இந்நிலையில் மலேசிய அரசாங்கம் சந்தேகத்தின் பேரில் 12 பேரை கைது செய்துள்ளது வேடிக்கையாக உள்ளது என்று அந்த அமைதி ஆர்ப்பாட்டத்தில் கலந்து கொண்ட பிரசாந்த் பாஸ்கரன் கூறினார்.

அவர்கள் கைது செய்யப்பட்டது மனித உரிமையை மீறியதற்கு சமமாகும் என்றார்.


பாகிஸ்தான் தர்கா குண்டுவெடிப்பு எதிரொலி

பாகிஸ்தானில் உள்ள ஒரு தர்காவில் தற்கொலைப்படை தீவிரவாதி நடத்திய தாக்குதலின் எதிரொலியாக பாதுகாப்பு படையினரின் தேடுதல் வேட்டையில் 100 தீவிரவாதிகள் சுட்டு வீழ்த்தப்பட்டனர். தெற்கு பாகிஸ்தானின் ஒரு பகுதியான சிந்து மாகாணத்தில் உள்ளது செவான் நகரில் லால் ஷபாஸ் குவாலண்டர் தர்கா உள்ளது. இதில் மதகுரு சுபி சமாதி உள்ளது. கடந்த புதன்கிழமை மாலை இங்கு ஏராளமானவர்கள் அஞ்சலி செலுத்துவதற்காக கூடியிருந்தனர். அப்போது திடீரென ஒருவர், தனது உடலில் கட்டியிருந்த குண்டுகளுடன் தர்காவிற்குள் பாய்ந்தார். இதனால் வெடிகுண்டுகளுடன் அவர் வெடித்து சிதறினார். இதில் தர்காவில் இருந்தவர்கள் 30 பேர் பலியானதாக முதல் கட்ட தகவல்கள் வெளியானது. 50-க்கும் அதிகமானவர்கள் படுகாயம் அடைந்தனர். இச்சம்பவத்துக்கு ஐ.எஸ். தீவிரவாத இயக்கம் பொறுப்பேற்ற நிலையில், காயங்களுடன் மருத்துவமனைகளில் சிகிச்சை பெற்றுவந்த சிலர் அடுத்தடுத்து உயிரிழந்ததால் இந்த கொடூர தாக்குதலின் பலி எண்ணிக்கை 76 ஆக உயர்ந்துள்ளது.பிரதமர் நவாஸ் ஷெரிப்பின் உத்தரவையடுத்து, இந்த தாக்குதலுக்கு காரணமான தீவிரவாதிகளை வேட்டையாட நாடு முழுவதும் பாதுகாப்பு படையினர் தேடுதலில் ஈடுபட்டனர். இதன் பலனாக கடந்த 24 மணி நேரத்தில் 100-க்கும் அதிகமான தீவிரவாதிகள் சுட்டு வீழ்த்தப்பட்டதாக பாகிஸ்தான் ஊடகங்கள் செய்தி வெளியிட்டுள்ளன.


ஜெர்மன்விங்ஸ் விமானி விமானத்தை திட்டமிட்டு மலையில் மோதியதாக பரபரப்பு தகவல்

ஜெர்மன்விங்ஸ் விமானத்தின் துணை விமானி லுபிட்ஸ் விமானத்தை வேண்டுமென்றே திட்டமிட்டு மலையில் மோதியது விசாரணையில் தெரியவந்தது.

ஸ்பெயின் நாட்டின் பார்சிலோனா நகரிலிருந்து ஜெர்மனியின் டியூஸெல்டார்ப் நகரை நோக்கி சென்ற ஜெர்மன்விங்ஸ் பயணிகள் விமானம் பிரான்ஸ் நாட்டின் தென்பகுதியில் உள்ள ஆல்ப்ஸ் மலைத்தொடரில் பெலோன் பள்ளத்தாக்கில் "விழுந்து நொறுங்கியது". இந்த விபத்தில் விமானத்தில் பயணம் செய்த 144 பயணிகள் உள்ளிட்ட 150 பேரும் பலியாகினர். "துணை விமானி லுபிட்ஸ் விமானத்தை வேண்டுமென்றே திட்டமிட்டு மலையில் மோதியது விசாரணையில் தெரியவந்தது.

இந்த நிலையில் ஜெர்மன் நாளிதழ் ஒன்று வெளியிட்டுள்ள செய்தியில், விபத்து நடந்த அதே நாளில் துணை விமானி லுபிட்ஸ் ஜெர்மனியின் டியூஸெல்டார்ப் நகரில் இருந்து பார்சிலோனா நகருக்கு தான் இயக்கிய விமானத்தை எந்தவித தொழில்நுட்ப காரணங்களும் இல்லாமல் நீண்ட நேரம் தாழ்வாக பறக்கவைத்ததாக கூறப்பட்டுள்ளது. இதன் மூலம் மிக கவனமாக திட்டமிட்டே இந்த விபத்தை அவர் நிகழ்த்தியுள்ளார் என்பது தெரியவந்துள்ளது.

மேலும் அவர் நீண்ட நாட்களாக தீவிர மன அழுத்தத்தால் பாதிக்கப்பட்டிருந்ததும், அவரது கணினியில் தற்கொலை செய்து கொள்வதற்கான வழிகளைப் பற்றி தேடியிருப்பதும் விசாரணையில் தெரியவந்துள்ளது.


பார்ட்டி பிரிபூமி பெர்சத்து மலேசியா கட்சி   (பிபிபிஎம்) தற்காலிகமாக கலைப்பு

புத்ராஜெயா, ஏப். 6-

முன்னாள் பிரதமர் துன் டாக்டர் மகாதீர் முகமட்டை ஸ்தாபகராக கொண்ட பார்ட்டி பிரிபூமி பெர்சத்து மலேசியா கட்சி (பிபிபிஎம்) தற்காலிகமாக கலைக் கப்பட்டுள்ளது. இந்த அதிரடி நடவடிக்கையை சங்கங்களின் பதிவகம் (ஆர்.ஓ.எஸ்.) நேற்று மேற்கொண்டது. சங்கங்களின் பதிவகத்தின் தலைமை இயக்கு நர் சுராயாத்தி இப்ராஹிம், பிற்பகலில் நடைபெற்ற செய்தியாளர்கள் கூட்டத்தில் இதனை தெரிவித்துள்ளார்.

Read More: Malaysia Nanban Tamil Daily on 6.4.2018


உடல்பேறு குறைந்த  கேசவன் வெட்டிக் கொலை!

உடல்பேறு குறைந்த ப.கேசவன் (வயது 41) என்பவர் வெட்டுக் காயங்களுக்கு ஆளாகி செம்பனை தோட்டத்தில் இறந்து கிடந்த சம்பவம் இங்கு பெரும் பர பரப்பை ஏற்படுத்தியுள்ளது.கடந்த 9ஆம் தேதி மாலை 6 மணியளவில் கேசவன் வீட்டிலிருந்து வெளியே சென்றதாக அவரின் மனைவி எஸ்.ரேவதி கூறினார். இரவு நேரம் ஆகியும் தன் கணவன் வீடு திரும்பாததால் கணவரின் அண்ணனிடம் கணவனை காணவில்லை என தெரிவித்ததாக அவர் கூறினார். அதன் பின்னர் கணவனின் அண்ணன் உட்பட உறுவினர்களும் நண்பர்களும் என் கணவனை தேடிப் பார்த்தனர். அவர் சென்ற இடங்களுக்கெல்லாம் இவர்கள் சென்று பார்த்தும் என் கணவனை கண்டு பிடிக்க முடியவில்லை என அவர் கண்ணீர் மல்க கூறினார். செம்பனைத் தோட்டத்தில் அமைந்துள்ள ஆலயத்திற்கு சென்ற ஆடவர் வரும் வழியில் சடலத்தை கண்டதாக என்னிடம் கூறினார். உடனடியாக நான் அங்கு சென்று பார்க்கையில் இறந்து கிடந்தவர் என் தம்பி என்பது தெரிய வந்தது என ப.பிரபாகரன் தெரிவித்தார்.இதன் தொடர்பில் போலீசுக்கு தகவல் தெரிவிக்கப்பட்டுள்ளது. இந்த சம்பவம் தொடர்பில் குற்றவியல் பிரிவு 302இன் கீழ் புலன் விசாரணை மேற்கொள்ளப்பட்டு வருவதாக கோலா மூடா மாவட்ட போலீஸ் தலைவர் ஏசிபி முகமட் ஜுக்கிர் முகமட் இசா தெரிவித்தார். இந்த கொலைச் சம்பவம் தொடர்பில் தகவல் தெரிந்தவர்கள் அருகிலுள்ள காவல் நிலையத்தை தொடர்பு கொள்ளுமாறு அவர் கேட்டு கொண்டார்.என் மக னுக்கு யாரும் விரோதிகள் கிடையாது. கடந்த சில் ஆண்டுகளுக்கு முன்பு சாலை விபத்தில் சிக்கிய என் மகனுக்கு சரியாக நடக்க முடியாமலும், வாய் பேச முடியாமலும் போய்விட்டது என கேசவனின் தந்தை பி.பச்சையப்பன் தெரிவித்தார்.


மத்திய அரசின் பட்ஜெட் 2018 வெறும் தேர்தல் வெற்றிக்கான வெற்று வாக்குறுதிகள்தான்.

கோலாலம்பூர்,

பிரதமர் டத்தோஸ்ரீ நஜீப் துன் ரசாக் கடந்த வெள்ளிக்கிழமை தாக்கல் செய்த 2018ஆம் ஆண்டிற்கான வரவு செலவுத் திட்டத்தை (பட்ஜெட்) நிராகரிப்பதாக நாடாளுமன்ற எதிர்க்கட்சி தலைவர் டத்தோஸ்ரீ வான் அஜிசா வான் இஸ்மாயில் தெரிவித்தார். கடந்த 2009 ஆம்  ஆண்டிலிருந்து தாங்கள் அனுபவித்து வரும் வேதனையை இந்த பட்ஜெட் போக்கும் என மக்கள் எதிர்பார்க்கின்றனர்.

மலேசியர்கள் வேதனையை அனுபவித்து வருவதை பெக்கான் நாடாளுமன்ற உறுப்பினரான டத்தோஸ்ரீ நஜீப் துன் ரசாக், தேசிய முன்னணி யின் நாடாளுமன்ற உறுப்பினர்கள் அனைவருக் கும் தாம் நினைவுறுத்துவதாக அவர் கூறினார்.

ஜெர்லூனில் விவசாயிகள், பாகான் டத்தோவில் மீனவர்கள், செம்பு ரோங்கில் குடியேற்றவாசிகள், பெக்கானில் சிறுதோட்டக்காரர்கள், தித்திவங்சாவில் தொழில்துறை தொழிலாளர்கள், புத்ராஜெயாவில் பொதுச்சேவை ஊழியர்கள் என பலர் டத்தோஸ்ரீ நஜீப் பிரதமராக பதவியேற்றதிலிருந்து வேதனைகளை அனுபவித்து வருகின்றனர்.

நாட்டின் வரவு செலவு திட்ட வரலாற்றில் 2018ஆம் ஆண்டிற்கான பட்ஜெட் மிக பெரிய நிதி ஒதுக்கீடுகள் கொண்ட பட்ஜெட்டாகும். ஆனால், மேம்பாட்டிற்கான ஒதுக்கீட்டின் விகிதம் இதுவரையிலான பட்ஜெட்டுகளை காட்டிலும் மிக குறைவாக உள்ளது. இந்த பட்ஜெட்டில் 17 சதவிகிதம் மட்டுமே மேம்பாட்டிற்கு பரிந்துரை செய்யப்பட்டுள்ளது.

2012இல் 22.0 விழுக்காடாகவும் 2013இல் 19.8 விழுக்காடாகவும் 2014இல் 17.6 விழுக்காடாகவும் மேம்பாட்டிற்கான நிதி ஒதுக்கீடு குறைந்துள்ளது. 2015 மற்றும் 2016 ஆகிய ஆண்டுகளில் மேம்பாட்டிற்கான நிதி ஒதுக்கீடு விகிதம் அதிகரிக்கப்பட்டாலும் 20 விழுக்காட்டிற்கு குறைவாகவே அது இருந்தது.

Read More: Malaysia Nanban News Paper on 31.10.2017


அமெரிக்க அதிபர் ட்ரம்பின் முதல் மசோதாவே தோல்வி

அமெரிக்க அதிபர் டொனால்டு ட்ரம்பின் தேர்தல் பிரசாரத்தின் முக்கிய அம்சமான ‘புதிய சுகாதார மசோதா’ செனட் சபையில் போதிய உறுப்பினர்களின் ஆதரவு இல்லாததால் தோல்வியடைந்தது. ஒபாமா அரசின்போது நடைமுறையில் இருந்த ‘ஒபாமாகேர்’ என்ற சுகாதார மசோதாவின் சில பகுதிகளை நீக்கிவிட்டு புதிய மசோதா கொண்டுவருவதே ட்ரம்பின் முக்கிய நோக்கமாகும். அமெரிக்க நாடாளுமன்ற இரண்டு அவைகளும் ட்ரம்பின் கையில் இருந்த போதும் அவரது திட்டம் படுதோல்வி அடைந்தது. 'மசோதா தோல்வி அடைந் ததற்கு ஜனநாயகக் கட்சி உறுப்பினர்கள்தான் காரணம்' என ட்ரம்ப் தெரிவித்துள்ளார். மக்களிடம் அதிக வரவேற்பு பெறாத இந்தத் திட்ட மசோதா அரசுப் பிரதிநிதிகளாலும் ஏற்கபடாமல் நிராகரிக்கப்பட்டது. குடியரசுக் கட்சியின் ஆட்சியில் ட்ரம்பின் முக்கிய திட்டமாக வெள்ளை மாளிகையிலிருந்து வெளி வந்த முதல் மசோதா தோல்வியடைந்து ட்ரம்ப் அரசின் படுதோல்வியாகவே பார்க்கப்படுகிறது.


சுதந்திரம் பெற்ற நாடு அடகு வைக்கப்பட்டுள்ளதா?

நாட்டிற்குச் சுதந்திரம் பெற்றுத் தந்ததில்  அம்னோ  பங்கு பற்றி  அதன்  தலைவர்கள் தற்பெருமை அடித்துக்கொள்கின்றனர். ஆனால், இன்றைய அம்னோ அதற்கு எதிர்மாறானதை செய்கிறது   என்று முன்னாள் பிரதமர் துன் மகாதீர் முகமட்  குற்றஞ்சாட்டினார். இன்றைய அம்னோவில் இருக்கும்  கயவர்களைப் போன்ற வர்களால் சுதந்திரத்தைப் பெற்றிருக்கவே முடியாது. நல்ல காலமாக, அதை துங்கு அப்துல் ரஹ்மான் வழி நடத்தினார்.

அதை அன்றுபோல்  வழிநடத்தி இருந்தால், நாம் இன்னொரு நாட்டிற்கு சொந்தமாகி இருப்போம், ஏனென்றால் அவர்கள்  வாங்கியுள்ள பெருங்கடனை நம்மால் கொடுக்க முடியவில்லை, என்று  துன் மகாதீர் தனது முகநூல் வீடியோவில் பதிவேற்றம் செய்துள்ளார்.

Read More: Malaysia Nanban News Paper on 7.10.2017


தேனி,

ரஜினிகாந்த் தன்னை பச்சைத் தமிழர் என்கிறார். எங்களோடு வாழ்வதற்கா? எங்களை ஆள்வதற்கா? என்று சீமான் பேசியுள்ளார்.தேனி மாவட்டம், உத்தம பாளையத்தில் நாம் தமிழர் கட்சியின் வீரத்தமிழர் முன்னணி சார்பில் கண்ணகி பெருவிழா பொதுக்கூட்டம் நடந்தது. கூட்டத்தில் கட்சியின் தலைமை ஒருங்கிணைப்பாளர் சீமான் கலந்து கொண்டு பேசினார்.

Read More: Malaysia Nanban Tamil Daily on 1.5.2018


பதவி விலகுமாறு என்னை யாரும் மிரட்ட முடியாது- தான் ஸ்ரீ நடராஜா

பத்து கேவ்ஸ்,

ஸ்ரீ மகா  மாரியம்மன் தேவஸ்தானத்திற்கு சொந்தமான நிலத்தை எளிதில் விற்று விட முடியாது. நிர்வாகம் எது செய்வதாக இருந்தாலும் சட்டத்துறை அலுவலகத்தின் அனுமதியைப் பெற்று நீதிமன்றம் உத்தரவிட்டால் மட்டுமே நிலத்தை விற்க முடியும் என கோலாலம்பூர் ஸ்ரீ மகா மாரியம்மன் தேவஸ்தா னத்தின் தலைவர் டான் ஸ்ரீ ஆர்.நடராஜா கூறினார். என் மீது குற்றம் சாட்டுவோர் தைரியம் இருந்தால் நீதிமன்றத்தில் குற்றம் சாட்டட்டும். அதை விடுத்து வாட்ஸ் அப்பிலும் முக நூலிலும் ஏன் அறிக்கை விடுகிறார்கள்?
Read More: Malaysia Nanban Tamil Daily on 4.6.2018


பாரீஸ் ஒப்பந்தத்திலிருந்து பின் வாங்கவே முடியாது!'

இன்னும் ஒரு வாரத்தில் ஜி-20 நாடுகளுக்கான மாநாடு நடக்கவுள்ள நிலையில், ஜெர்மனியின் சான்செலர் எஞ்செலா மெர்கெல், 'பாரீஸ் ஒப்பந்தத் திலிருந்து பின்வாங்கவே முடியாது. அதை பேச்சுவார்த்தைக்கு உட்படுத்தவும் முடியாது' என்று கடுகடுத்துள்ளார். 2015-ம் ஆண்டு, 196 நாடுகளின் பிரதிநிதிகள் பாரீஸில் சந்தித்து, இரவு பகலாக பருவநிலை மாற்றம் குறித்து விவாதித்து, ஓர் ஒப்பந்தத்தை வடி வமைத்தார்கள். அந்த ஒப்பந்தத்தின் நோக்கம், ஒவ்வொரு நாடும் கரியமில வாயு வெளியேற்றத்தை (Carbon Emmission) குறிப்பிட்ட அளவு குறைப்பது. அதற்கு ஏற்றாற்போல நாடுகள் தங்கள் கொள்கைகளை வடிவமைக்க வேண்டும் என்பதுதான் திட்டம். இதற்கு ஒபாமா தலைமையிலான அமெரிக்க அரசு முதலில் ஒப்புக்கொண்டாலும் ட்ரம்ப் பதவியேற்ற பிறகு, 'அமெரிக்க பொருளாதாரத்தை இந்த ஒப்பந்தம் சீரழித்துவிடும்' என்று கூறி, பாரீஸ் பருவநிலை ஒப்பந்தத்திலிருந்து வெளியேறுவதாக அறிவித்தார். இதற்கு, உலக நாடுகள் பலவும் தொடர் கண்டனங்களைக் கூறிவந்தாலும், தான் எடுத்த முடிவிலிருந்து ட்ரம்ப் பின் வாங்குவதாக இல்லை. இந்நிலையில், ஜெர்மனியின் சான்செலர் மெர்கெல் அமெரிக்காவுக்கு மறைமுகமாகச் சவால்விடும் தொனியில் பேசியுள்ளார். இந்த விஷயம் குறித்து அவர்,'அமெரிக்கா, பாரீஸ் ஒப்பந்தத்திலிருந்து வெளியேறப் போவதாக அறிவித்ததிலிருந்து, இதில் ஜெயித்துக் காட்ட வேண்டுமென்று மிக உறுதியோடு இருக்கிறோம். இந்த ஒப்பந்தம், பின்வாங்கக்கூடியதோ பேச்சுவார்த்தைக்கு உட்படுத்தக்கூடியதோ அல்ல. எந்த நாடாவது தங்களைத் தனிமைப்படுத்திக்கொள்வ தால் புவி வெப்பமாதல் பிரச்னையைச் சமாளித்துவிடலாம் என்று நினைத்தால் அவர்கள் மிகப் பெரிய தவறை இழைக்கின்றனர்' என்று சூச கமாகக் கூறியுள் ளார். ஜி-20 மாநாட்டில் அமெரிக்காவும், இந்தியாவும் பங்கேற்கும் என்பது குறிப்பிடத்தக்கது.


பெட்ரோனாஸின் தீபாவளி சிந்தனை  குடும்ப உறவுகளை வலுப்படுத்தும் அவசியத்தை வலியுறுத்தும் குறும்படம்

கோலாலம்பூர்,

 தீபாவளி நன்னாளில் மட்டுமின்றி, வாழ்க்கையில் எல்லா நேரங்களிலும்   குடும்ப உறவுகளையும் பிணைப்பையும் வலுப்படுத்த வேண்டும் என்பதை மையமாக வைத்து, அதன் அவசியத்தை வலியுறுத்தும் வகையில் ‘மோனோகுரோம்’ (ஒற்றை வண்ணம்) எனும் வலைத்தள குறும்படம் ஒன்றை பெட்ரோனாஸ் நிறுவனம் தயார் செய்துள்ளது.

இவ்வாண்டு தீபாவளிப் பண்டிகையை முன்னிட்டு, நமது பழைய பண்பாடுகளை மீண்டும் நமக்கு நினைவுறுத்தும் வகையில் இந்த குறும்படம் அமைந்திருப்பதாக பெட்ரோனாஸ் குழும வியூகத் தொடர்பு பிரிவின் மூத்த பொது நிர்வாகியான ஜக்காரியா (லிஸா) அப்துல் ரஹ்மான் கூறினார்.

வயதானவர்களுக்கும் இளையோருக்கும் மத்தியில் நிலவும் வெவ்வேறான எதிர்பார்ப்புகள் மற்றும் அபிலாஷைகளின் காரணமாக ஒரு தந்தைக்கும் மகனுக்கும் இடையே விரிசல் அடையும் உறவுகளை சரிசெய்யும் குடும்பப்பாங்கான ஒரு கதைதான் இது. குடும்பம் என்பது நமது நாட்டைப் போன்றது. நமக்குள் கருத்து வேறுபாடுகள் இருந்தாலும் ஒன்றாக சுபிட்சத்துடன் வாழும் வாழ்க்கையின் பொதுவான நன்மதிப்பை நாம் மறப்பதில்லை.

இந்த தீபாவளி நன்னாளில், தலைமுறைகளுக்கிடையே உறவுகளை மேம்படுத்துவதில் பரஸ்பர புரிந்துணர்வையும் மதிப்பையும் தொடர்ந்து வலி யுறுத்தும்படி அனைத்து மலேசியர்களையும் நாங்கள் கேட்டுக்கொள்கிறோம். வாழ்க்கையில் நாம் எவ்வளவு தூரம்தான் சென்றாலும், என்னதான் வேண்டும் என்றாலும் நமது குடும்பம் என்ற அடையாளத்தை என்றுமே விட்டுக்கொடுக்கக் கூடாது.

இதை வலியுறுத்தும் வகையிலேயே இவ்வாண்டு தீபாவளிக்கு மோனோகுரோம் வலைத்தள குறும்படத்தை பெட்ரோனாஸ் வெளியிட்டுள்ளது. அனைத்து மலேசியர்களுக்கு ஒரு நினைவூட்டலாக இது அமைகிறது என்று ஜக்காரியா கூறினார். இந்த நன்னாளில் நமக்குள் இருக்கும் ஒளியின் பிரகாசத்தை எதைக்கொண்டும் அணைப்போட முடியாது என்பதை நினைவில் கொள்வோம்.

பெட்ரோனாஸின் மோனோகுரோம் குறும்படத்தை பெர்ட்ரோனாஸ் சமூக வலைத்தள சேனல்களில் இப்போதிருந்து பார்க்கலாம். இப்போது தொடங்கி வரும் நவம்பர் 7-ஆம் தேதி வரை தொலைக்காட்சியிலும் இது ஒலிபரப்பப்படும்.


இந்தியர்களுக்கு கிடைக்காத உரிமை மற்ற நாட்டவர்களுக்கு எப்படி கிடைக்கிறது? - வேதமூர்த்தி கேள்�

கோலாலம்பூர், ஜன. 24- நாட்டில் குடியுரிமை, பிறப்புப்பத்திரம் இல்லாமல் நாடற்றவர்களாக இருக்கும் இந்தியர்களுக்கு கிடைக்காத உரிமைகள், வங்காளதேசிகளுக்கும், பாகிஸ்தானியர்களுக்கும், இந்தோனேசியர்களுக்கும், பிலிப்பைன்ஸ்காரர்களுக்கும் எப்படி கிடைக்கிறது என்று ஹிண்ட்ராப் தலைவர் வேதமூர்த்தி கேள்வி எழுப்பியுள்ளார். இன்னமும் பல ஆயிரம் இந்தியர்களுக்கு குடியுரிமை, பிறப்புப்பத்திரம் இல்லை. அவர்கள் இன்னமும் நாடற்றவர்களாகவே இருக்கின்றனர். மற்ற நாட்டவர்களுக்கு சாதாரண ஒரு விண்ணப்பத்தில் எப்படி குடியுரிமை கிடைத்து விடுகிறது என்று அவர் வினவினார். இந்தியர்கள் பலருக்கு இன்னமும் குடியுரிமை கிடைக்காததற்கு அரசாங்கமே காரணம் என்று குற்றஞ்சாட்டிய அவர், தாம் இரண்டு பிரதமர்களிடம் சமர்ப்பித்த பரிந்துரைகள் அமல்படுத்தப்பட்டு இருக்குமானால் இந்த நாடற்றவர்களின் பிரச்சினை ஒரு முடிவுக்கு வந்து இருக்கும். எனவே அரசாங்கத்தின் அலட்சியப் போக்கினாலேயே இந்தியர்கள் பலருக்கு இன்னமும் குடியுரிமை இல்லாமல் இருக்கிறது என்று அவர் குற்றஞ்சாட்டினார். குடியுரிமை போன்ற ஆவணங்கள் இல்லாமல் இருக்கும் இந்தியர்களுக்கு அந்த முக்கியப் பத்திரம் கிடைப்பதில் விதிமுறைகள் தளர்வு எதனையும் அரசாங்கம் கடைப்பிடிக்க முடியாது என்று நான்கு தினங்களுக்கு முன்பு ஊத்தான் மெலிந்தாங்கில் ஜாஹிட் ஹமிடி பேசியிருப்பது தொடர்பில் கருத்துரைக்கையில் வேதமூர்த்தி மேற்கண்டவாறு கூறினார். இது போன்ற ஆவணங்கள் இல்லாமல் தற்சமயம் 2,700 பேரை நாங்கள் அடையாளம் கண்டிருக்கிறோம். தேசியப் பதிவு இலாகா அதிகாரிகள் களமிறங்கி அவர்களின் தகுதிகளை ஆராயும் நடவடிக்கையில் ஈடுபட்டு வருகின்றனர். பிறப்புச் சான்றிதழ் சட்டத்தின் பிரிவு15(1)-இன் கீழ் ஒரு வயதுக்கும் குறைவான பிள்ளைகளின் பெயரை மாற்றுவது மற்றும் மத்திய அரசியலமைப்புச் சட்டத்தின் பிரிவு 19-இன் கீழ் 21 வயதுக்கும் மேற்பட்டவர்களின் குடியுரிமை விண்ணப்பங்கள் ஆகியன இதில் சம்பந்தப்பட்டிருப்பதாக ஜாஹிட் விளக்கம் அளித்து இருந்தார். மேலும் இந்நாட்டில் உள்ள இந்திய சமூகத்தினரில் சுமார் 5,000 பேர் இன்னும் தங்களின் குடியுரிமை அந்தஸ்தை பெறாமல் இருக்கின்றனர். அவர்களின் விவரங்களை மஇகா தேசியத் தலைவர் டத்தோஸ்ரீ டாக்டர் சுப்பிரமணியம் சமர்ப்பித்து இருப்பதையும் ஜாஹிட் சுட்டிக்காட்டியிருந்தார். இதன் தொடர்பில் வேதமூர்த்தி மேலும் கூறுகையில் நான்காவது, ஐந்தாவது தலைமுறையினராக வாழ்ந்த இந்தியர்கள் அவர்களின் சந்ததியினர் மலேசியாவில்தான் பிறந்தார்கள் என்பதை நிரூபிப்பதற்கு போதுமான ஆற்றலையும் வலிமையையும் கொண்டிருக்கவில்லை. காரணம், நாடு சுதந்திரம் அடைந்த போது அவர்கள் குடியுரிமை பெறுவதற்கு தங்களை பதிவு செய்து கொள்ளவில்லை என்றார். நான் துணை அமைச்சராக இருந்த போது, நாடற்றவர்களாக இருக்கும் 3 லட்சம் இந்தியர்களின் பிரச்சினைக்கு தீர்வு காண்பதற்கு பிரதான ஆய்வறிக்கை கொண்டிருந்தேன் என்பதையும் வேதமூர்த்தி தெளிவுப்படுத்தினார். ஆனால் நாடற்ற இந்தியர்களின் பிரச்சினையை தீர்க்க அரசாங்கம் தொடர்ந்து மறுத்து வருகிறது என்பதுதான் உண்மை என்று வேதமூர்த்தி குறிப்பிட்டார். ஆனால், பொதுத் தேர்தல் வரும் போது நாடற்ற இந்தியர்களின் பிரச்சினையை தீர்ப்பதற்கு நம்பிக்கை என்ற வெற்று வாக்குறுதிதான் அளிக்கப்படும் என்று வேதமூர்த்தி குறிப்பிட்டார்.


மலர்வதற்கு முன் கருகிய ஆபரேஷன் லோட்டஸ்!

கர்நாடகாவில் மதசார்பற்ற ஜனதாதளம் மற்றும் காங்கிரஸ் கூட்டணி அரசை கவிழ்க்க பாஜக மேற்கொண்ட ஆபரேஷன் லோட்டஸ் இரண்டாவது முறையாக தோல்வி அடைந்திருக்கிறது. எடியூரப்பா மேற்கொண்ட இந்த ஆபரேஷன் ஏற்படுத்திய அவமானம் காரணமாக கட்சி மேலிடமே ஆபரே ஷனை கைவிடும்படி கூறியிருக்கிறது.

கர்நாடகாவில் 2018 ஆம் ஆண்டு மே 15 ஆம் தேதி சட்டமன்றத் தேர்தல் நடைபெற்றது. இந்தத் தேர்தலில் பாஜக 104 இடங்களில் வெற்றிபெற்று தனிப்பெருங்கட்சியாக வந்தாலும், ஆட்சி அமைக்க போதுமான 113 இடங்களைப் பெறவில்லை. ஆனாலும், ஆட்சி அமைக்கும் உரிமையைக் கோரி, காங்கிரஸ் மற்றும் மஜத கட்சிகளின் எம்எல்ஏக்களை விலைக்கு வாங்க ஆபரேஷன் லோட்டஸை தொடங்கியது. அது வெற்றி பெறாததால் நம்பிக்கை வாக்குக் கோருவதற்கு முன்பே எடியூரப்பா ராஜினாமா செய்தார்.

அதன்பிறகு, கடந்த மாதம், 7 மாதங்களே ஆன கூட்டணி அரசை கவிழ்த்து மீண்டும் ஆட்சியைப் பிடிக்க மேலிட அனுமதியோடு இரண்டாவது முறையாக ஆபரேஷன் லோட்டஸை கையில் எடுத்தார் எடியூரப்பா.காங்கிரஸ், மஜத கட்சிகளின் எம்எல்ஏக்களை விலை பேசி இழுத்து ஆட்சியைக் கவிழ்க்கவும், அதிகாரத்தை கைப்பற்றி, மக்களவைத் தேர்தலை சந்திக்கவும் எடியூரப்பா திட்டமிட்டார்.

இதற்காக பாஜக எம்எல்ஏக்களை குர்காம் என்ற இடத்தில் பத்திரப்படுத்தினார். காங்கிரஸ் கட்சியோ தனது எம்எல்ஏக்களை பெங்களூரு ரிசார்ட்ஸில் தங்கவைத்தது. அப்படி இருந்தும் காங்கிரஸில் பதவிக்காக சண்டையிடும் 4 எம்எல்ஏக்கள் மும்பைக்கு சென்றுவிட்டனர். கூட்டணி அரசுக்கு ஆதரவளித்த இரண்டு சுயேச்சைகள் அரசுக்கு தங்கள் ஆதரவை விலக்கிக் கொள்வதாக அறிவித்தனர். ஆனாலும், 104 இடங்களை வைத்திருந்த பாஜகவுக்கு இந்த ஆதரவு போதாது.

இந்நிலையில்தான், தனது கட்சி எம்எல்ஏவான நாகன கவுடாவின் மகன் சரண கவுடாவிடம் எடியூரப்பா நடத்திய பேரத்தின் ஆடியோவை வெளியிட்டார் முதல்வர் குமாரசாமி. முதலில் தனது குரலைப் போல மிமிக்ரி செய்து ஆடியோ தயாரிக்கப்பட்டிருப்பதாக கூறிய எடியூரப்பா, பின்னர் சரணகவுடாவை சந்தித்தது உண்மைதான் என்று ஒப்புக்கொண்டார். இந்த விவகாரம் ஏற்படுத்திய நெருக்கடியால், ஆபரேஷனையே கைவிடும்படி பாஜக மேலிடம் கூறிவிட்டது.

இது வெறும் ஆட்சிக் கவிழ்ப்பு முயற்சி மட்டுமல்ல. பலவிதமான அரசியல் போட்டிகளின் கலவை என்கிறார்கள் கர்நாடகா அரசியல் விமர்சகர்கள். கூட்டணி அரசின் ஆயுள் காலம் நீடித்தால், காங்கிரஸ் கோஷ்டி அரசியலில் மையப்புள்ளியாக இருக்கும் தனது முக்கியத்துவம் காணாமல் போய்விடும் என்று சித்தராமய்யா நினைக்கிறார். ஆனால், கோஷ்டிகளை சமாளித்து, மஜதவை மெகா கூட்டணிக்குள் வைத்து மக்களவைத்த தேர்தலை சந்திக்க ராகுல் திட்டமிடுகிறார்.

துணை முதல்வராக இருக்கும் பரமேஷ்வரா, டி.கே.சிவக்குமார் ஆகியோருக்கு முக்கியத்துவம் கிடைத்தால் தனது முக்கியத்துவம் பறிபோகும் என்று அவர் பயப்படுகிறார். எனவே, தனது இருப்பைத் தக்கவைக்க பாஜகவின் முயற்சியை தோற்கடிக்க கடுமையாக போராடி வென்றிருக்கிறார். நெருக்க டிகளை தீர்ப்பவர் என்று ராகுலே பாராட்டியிருக்கிறார். காங்கிரஸ் எம்எல்ஏக்களின் கூட்டத்தை கூட்டி தனது செல்வாக்கை முதல்வர் குமாரசாமிக்கு நிரூபித்தார் சித்தராமய்யா.

பாஜகவுக்குள் எடியூரப்பாவின் ஆதிக்கம் வலுப்பெறுவதை விரும்பாதவர்கள் ஆபரேஷன் லோட்டஸ் வெற்றி பெறுவதை விரும்பவில்லை. அவர்கள், இப்போதைய ஆட்சியைக் கவிழ்க்காமலே மக்களவைத் தேர்தலை பாஜக சந்திக்க வேண்டும் என்று சொல்கிறார்கள். ஆனால், மக்களவைத் தேர்தலில் காங்கிரஸ் வெற்றிபெற்றுவிட்டால் பாஜக எம்எல்ஏக்களுக்குள் பிளவு ஏற்படுமோ என்று எடியூரப்பா பயப்படுகிறார். இருந்தாலும், அவருடைய ஆப ரேஷன் தோல்விக்கு உள்கட்சிக்குள் அவருடைய எதிரிகளும் ஒரு காரணமாக இருந்தார்கள்.

இவர்களுடைய சண்டைக்கு மத்தியில்தான், எடியூரப்பாவின் பேரத்தை ஆடியோவாக்கி தனது இருப்பை உறுதிப்படுத்தி குமாரசாமியும் தனது இருப்பை வெளிப்படுத்தி இருக்கிறார் என்கிறார்கள்.


கோப்பெங் வளர்ச்சி கண்டு வருகிறது.

ஈப்போ, ஈய விலை உச்சியிலிருந்த போது செல்வம் நிறைந்த பல நகரங்களில் பேரா மாநிலம் கிந்தா மாவட்டத்திற்கு உட்பட்ட கோப்பெங் நகரமும் ஒன்று. ஈய விலை வீழ்ச்சியின் காரணமாக வர்த்தகத்தில் பாதிப்பு ஏற்பட்ட நிலையில் கோப்பெங் பட்டணம் செயலிழந்து காணப்படுகிறது. தற்போது இந்நகரில் ஆர்டிசி எனும் புறநகர் மேம்பாட்டுமையம், மெட்ரிகுலேஷன் கல்லூரி மாணவர்கள் தங்கி பயிலும் பள்ளி போன்று அமைக்கப்பட்டு புத்துயிர் பெறுவதற்கு பல திட்டங்கள அமல்படுத்தப்பட்டாலும் கோப்பெங்கில் வாழ்கின்ற இந்தியர்கள் பல்வேறு எதிர் பார்ப்புகளுடன் வாழ்ந்து வரு கின்றனர். 52 ஆண்டுகளுக்கு முன்பு கட்டப்பட்ட கோப்பெங் தமிழ்ப்பள்ளி கறையான் பாதிப்புக்குள்ளாகியுள்ளதை ஜேகேஆர் உறுதி செய்து இரண்டு வகுப்பறைகள் பயன்படுத்த முடியாத சூழ்நிலை ஏற்பட்ட பிறகு 2011 ஆம் ஆண்டு முதல் புதிய கட்டடம் கட்டக் கோரி நடையாக நடக்கிறோம். ஆனால் எங்களின் கோரிக்கைக்கு யாரும் செவி சாய்த்ததாக தெரியவில்லை என்று பள்ளி மேலாளர் வாரிய குழுத் தலைவர் கே.இராஜேந்திரன் கூறினார். அரை நூற்றாண்டு பள்ளி என்பதால் இங்கு அடிப்படை வசதிகள் இன்றி பல எதிர்பார்ப்புகளுடன் கோப்பெங் இந்தியர்கள் சுமார் 170 மாணவர்கள் இப் பள்ளியில் பயில்கின்றனர். இப்பள்ளிக்கு ஒரு புதிய கட்டடம் வேண்டும். கறையான் பாதிப்புக்குள்ளாகியுள்ளது என்று ம.இ.கா. தேசியத் தலைவர் டத்தோ ஸ்ரீ டாக்டர் சுப்பிரமணியத்திடம் நேரடியாக மனு கொடுத்தோம். இப்பள்ளியில் இரண்டு வகுப்பறைகள் தான் கறையான் பாதிப்பு என்று ஜேகேஆர் அறிக்கை கொடுத்திருப்பது போதாது. பள்ளியே கறையான் பாதிப்புக்குள்ளாகியிருப்பது போன்ற கடிதம் கொண்டு வாருங்கள் பரிசீலிப்போம் என்று சொல்லி அனுப்பி விட்டார். இப்பள்ளிக்கு நேரடியாக வருகை தந்த டத்தோ டாக்டர் என்.எஸ்.இராஜேந்திரன் இதுவரை எந்த பதிலும் கூறவில்லை. கோப்பெங் பகுதியில் வாழ்கின்ற இந்தியர்கள் தங்களின் பிள்ளைகளை தமிழ்ப்பள்ளியில் சேர்ப்பதில் ஆர்வம் காட்டுகின்றனர். ஆனால் பள்ளியின் தோற்றம், சுற்றுச் சூழல் இதற்கு சாதகமாக இல்லை. கோப்பெங் இந்தியர்களுக்கு அடையாளமாக இருப்பது தமிழ்ப்பள்ளி மட்டும் தான். இதற்கு ஒரு புதிய கட்டடம் கட்டுவதற்கு அரசியல் தலைவர்கள் ஆர் வம் காட்டாதது பெரும் கவலையை ஏற்படுத்துகிறது என்று கூறினார். கோப்பெங் நாடாளுமன்றத் தொகுதியில் குனோங் ராப்பாட் தமிழ்ப்பள்ளி, டேசா பிஞ்சி தமிழ்ப்பள்ளி என்று மேலும் இரண்டு பள்ளிகள் உள்ளன. இவ் விரண்டு தமிழ்ப்பள்ளிகளில் டேசா பிஞ்சி தமிழ்ப்பள்ளிக்கு இணைக்கட்டடம் ஒன்று கட்டப்பட்டிருக்கிறது. குனோங் ராப்பாட் தமிழ்ப்பள்ளிக்கு அரசு நிலம், நிதி ஒதுக்கீடு வழங்கப்பட்டும் கடந்த ஐந்து ஆண்டுகளாகியும் கட்டட வேலைகள் இப்பொழுதுதான் தொடங்கப்பட்டிருக்கிறது. கோப்பெங் தமிழ்ப் பள்ளிக்கு சொந்த நிலம் இருப்பதால் அரசாங்கத்தின் முழு உதவி பெற்ற பள்ளியாக செயல்பட்டாலும் இப்பள்ளி மிக பழைமையான பள்ளி என்பதால் ஒரு புதிய கட்டடம் எழுப்பப்பட வேண்டியது அவசியம் என்று தங்கராஜூ கூறினார். இதுவே ஒட்டு மொத்த கோப்பெங் இந்தியர்களின் எதிர்பார்ப்பு என்று கே. அருளப்பன் கூறினார். கோப்பெங் வட்டாரத்தில் கால் நடைவளர்ப்பில் குறிப்பாக மாடு வளர்ப்பில் பலர் ஈடுபட்டு வருகின்றனர். இவர்கள் அனைவரும் தனித்தனியாக தான் இதனை செய்து வருகின்றனர். லாவான் குடா பகுதியில் மாடு வளர்ப்பதற்காக ஒதுக்கப்பட்டிருந்த நிலத்தில் மலிவு விலை வீடுகள் கட்டப்பட்டதால் இங்கிருந்து பலர் பிரிந்து சென்று புறம்போக்கு நிலங்களில் மாடுகளை வளர்த்தனர். இவர்களுக்கு சட்ட அமலாக்க அதிகாரிகள் மாடுகளை பிடித்துச் செல்வது அபராதம் விதிப்பது போன்ற தொல்லைகளை கொடுத்தனர். எங்களுக்கென்று ஓர் இடத்தை இவர்கள் ஒதுக்கி தந்தால் ஏன் மாடுகள் சுற்றி திரியவேண்டும். எனவே மாடுவளர்ப்பாளர்களை ஒன்றிணைத்து நிலம் ஒன்று அடையாளம்காட்டி அதில் மாடுகள் வளர்ப்பதற்கான ஏற்பாட்டை அரசு செய்ய வேண்டும் என்று இத்துறையில் 50 ஆண்டுகால அனுபவத்தை கொண்ட ப.கேசவன் (வயது 60) இங்கு கூறினார். நான் வளர்த்து வரும் மாடுகள் அரசு நிலம் என்றாலும் வருடத்திற்கு வாடகை செலுத்தி வருகிறேன் என்று கூறினார். இதே போல பலர் இப்பகுதியில் செயல்படுகின்றனர் என்றார் அவர். கம்போங் லாவான்குடா பகுதியில் கடந்த 40 வருடமாக குடியிருக்கும் ஏழு குடும்பங்களுக்கு நில உறுதி கடிதங்கள் வழங்கப்பட வில்லை. இவர்களின் நிலப்பிரச்சினை இன்னும் நிலுவையில் இருந்து வருகிறது என்று கே.தியாகராஜன் (வயது 72) கூறினார். இக்கிராமத்தையொட்டியுள்ள நிலப் பிரச் சினைகளுக்குத் தீர்வு காணப்பட்டிருக்கும் சூழ்நிலையில் இவர்களின் நிலப்பிரச்சினை தீர்வு இழுபறியாக இருக்கிறது என்றும் கூறினார். கோப்பெங் பகுதியில் மிக பழைமையான நிலப்பிரச்சினையாக கருதப்படும் கம்போங் சங்கிலி நிலப்பிரச்சினைக்கு தீர்வு காணப்பட்டிருக்கிறது. எங் களுக்கு நிலப்பட்டா வழங்கப்பட்டிருக்கிறது. இதற்கு அரசுக்கு நன்றி கூறிக் கொள்வதாக இக்கம்பத்தில் குடியிருக்கும் ராஜா (வயது 69) கூறினார். கோப் பெங் கோபிசான் பகுதிக்கு பொது போக்கு வரத்து வசதிகளை மேம்படுத்த வேண்டும். பொது போக்கு வரத்து வசதி இல்லாமல் இப்பகுதி மக்கள் அவதிப் படுகின்றனர் என்று ப.கருப்பையா (வயது59) கூறினார். சுமார் 25 வருடமாக பத்திரிகை விற்பனையில் ஈடுபட்டு வந்த தன் தந்தைக்கு பிறகு இக்கடையை பார்த்துக் கொண்டு வியாபாரம் செய்கிறேன். முன்பு சாலை ஓரத்தில் நடந்த வியாபாரம் இப்பொழுது நகராட்சி மன்ற கடையில் வியாபாரம் செய்வதாக குமரன் (வயது 30) கூறினார். மொத்தம் 30 கடை கள் உள்ளன இதில் இந்தியர் கடை என்னுடையது மட்டும் தான் என்றும் கூறினார். எந்த துறையாக இருந்தாலும் அங்கு இந்தியர்கள் புறக்கணிக்கப்படுகின்றனர் என்று சு.தங்கராஜூ (வயது 40) குறை பட்டுக் கொண்டார். எல்லாவற்றையும் நாம் போராடித் தான் பெற வேண்டியிருக்கிறது. கோப்பெங் தமிழ்ப்பள்ளி புதிய கட்டடம், மாடு வளர்ப்புக்கு நிலம், கல்வி உதவி இவற்றிக்கு போராட வேண்டியுள்ளது. தேர்தல் காலங்களில் இந்தியர்கள் வாக்கு தான் வெற்றியை நிர்ணயம் செய்கிறது என்கிறார்கள். பிறகு இந்தியர்கள் ஏன் புறக்கணிக் கிறார்கள்? மக்கள் நலத் திட்டங்கள் மேற்கொள்ளவதற்கு நிதி ஒதுக்கீடு கோரினால் நிதி இல்லை என்கிறார்கள். ஆனால் ஒரு சில குறிப்பிட்டவர்களுக்கு மட்டும் நிதி வழங்கப்படுகிறது. ஏன் இந்த பாரா பட்சம் என்பது புரியாத புதிராக இருக்கிறது. கோப்பெங் பகுதியில் உள்ள ஏழு பெரிய கோவில்களில் மூன்று கோவில்கள் திருப்பணி முடிவு பெற்றது. ஆனால் தமிழ்ப்பள்ளி கட்டுவதற்கு நிதி இல்லை என்று சொல்கிறார்கள். இந்தியர்களின் அரசாங்க பிரதிநிதி ம.இ.கா. என்று சொல்கிறார்கள். ஆனால் சமூக நலத்திட்டங்கள் குறித்து பொது மக்களுக்கு இதுவரை எந்த விளக்கமும் கொடுத்ததில்லை. தேசிய முன்னணியின் வெற்றியானது இதன் அடிப் படையில் தான் உள்ளது என்பதை அவர்கள் உணர வேண்டும் என்று கூறினார். இந்தியர்களுக்கு அரசாங்கம் எதுவும் செய்யவில்லை என்று குறைபடுவதில் நியாயம் இல்லை நிறையவே செய்கிறார்கள். மேலும் அதிகமாக செய்வ தற்கு அரசாங்கத்திற்கும் பொது மக்களுக்கும் ம.இ.கா. பாலமாக இருக்க வேண்டும் என்பது தான் மக்களின் எதிர்பார்ப்பு என்று ஜி.ஆதித்தன் (வயது 59) கூறினார். லாவான் குடா பகுதியில் ஏழு குடும்பங்களுக்கு நிலப்பட்டா இல்லை என்ற குறைபாட்டை அவர்கள் தீர்க்க வேண்டும். தமிழ்ப்பள்ளி கட்டுவதற்கு குரல் எழுப்பப்பட வேண்டும். மாடு வளர்ப்பாளர்கள் பிரச்சினை களைய வேண்டும் இதற்கு ம.இ.கா.வின் செயல்பாடு துரிதமாக்கப்பட வேண்டும் என்று கூறி னார். கோப்பெங் வட்டாரத்தில் சுமார் இரண்டாயிரத்துக்கும் மேற்பட்ட இந்தியர்கள் வாழ்கின்றனர். இவர்கள் பயன்பாட்டிற்கு ஒரு பல்நோக்கு மண்டபம் இல் லாதது பெரும் குறையாகவே இருந்து வருகிறது என்று பெ.பாலச்சந்திரன் (வயது 53) கூறினார். இந்தியர்களுக்கான அடையாளச் சின்னமாக இது இருக் கும் என்பதால் இங்கு ஒரு பொது மண்டபம் கட்டுவதற்கு பொறுப்பாளர்கள் திட்டமிட வேண்டும் என்று வேண்டுகோள் விடுத்தார். கோப்பெங் வட்டாரத்தில் இரண்டு இடைநிலைப்பள்ளிகள் உள்ளன இவற்றில் மாணவர்களின் எண்ணிக்கை உயர்ந்துள்ளதால் போதுமான கண்காணிப்பு இருப்பதில்லை. இதன் அடிப்படையில் மேலும் ஒரு இடைநிலைப்பள்ளி அமைக்கப்பட வேண்டும் என்று கே.ராஜேந்திரன் கோரிக்கையை முன்வைத் தார். கோப்பெங் பகுதியில் இந்தியர்கள் சிறு சிறு வர்த்தகத்தில் ஈடுபடுவதற்கு போதுமான இட வசதிகள் ஏற்படுத்தப்பட வேண்டும். மாவட்ட மன்றத்தின் கீழ் செயல்படுகின்ற கடைகளில் இந்தியர்களுக்கு அதிகமான வாய்ப்புகளை ஏற்படுத்தித் தர வேண்டும் என்று வேண்டுகோள் விடுத்தனர். கோப்பெங் நாடாளு மன்ற தொகுதியில் இந்தியர்களின் நலன், வளர்ச்சி குறித்து முழுமையான ஆய்வை கோப்பெங் தொகுதி காங்கிரஸ் மேற்கொண்டு வருகிறது என்று தொகுதித் தலைவரும் மாநில ம.இ.கா. பொருளாளருமான கவுன்சிலர் தி.சுப்பிரமணியம் கூறினார். 2008 ஆம் ஆண்டுக்கு முன் இத்தொகுதி தேசிய முன்னணி வசமிருந்தது. அதற்கு பிறகு இரண்டு தவணைகள் எதிர்க்கட்சி வசமிருந்தது. வரும் பொதுத் தேர்தலில் இத்தொகுதியை தே.மு. மீட்பதற்கு பல வியூகங்கள் வகுக்கப்பட்டுள்ளது. அம்னோ, மசீச, கெராக்கான் கட்சிகளுடன் இணைந்து ம.இ.கா. இந் தியர்கள் எதிர் பார்ப்பு குறித்து அறிக்கை சமர்ப்பிக்க இந்த ஆய்வு மிக முக்கியம் என்று கூறினார். கோப்பெங் தமிழ்ப்பள்ளி விவகாரம், நிலப்பிரச்சினை, பொது மண்டபம், மின் சுடலை போன்ற வசதிகளை ஏற்படுத்தி தருவதற்கு தொகுதி ம.இ.கா. நிச் சயமாக அறிக்கையை சமர்ப்பிக்கும் என்று கூறினார். தொகுதி காங்கிரஸ் தலைமை பொறுப்பை ஏற்றப் பிறகு படிப்படியாக நடவடிக்கையில் ஈடுபட்டு வருகின்றோம். குறிப்பாக டேசா பிஞ்சி தமிழ்ப்ப்ள்ளிக்கு இணை கட்டடம், குனோங் ராப்பாட் தமிழ்ப்பள்ளி கட்டுமானம் தொடக்கம் போன்றவற்றுடன் கோப்பெங் வட்டாரத்தில் வறுமையில் வாடுகின்றவர்க ளுக்கு உதவிகள் செய்து வருகின்றோம் என்று கூறினார். கோப்பெங் பகுதியில் இந்தியர்கள் எதிர் நோக்குகின்ற பிரச்சினைகள் குறித்து தொகுதி காங்கிர சிடம் மனுகொடுங்கள், மனுவின் அடிப்படையில் பணிகள் சீராக நடைபெறும் என்று தெரிவித்தார். கம்போங் சங்கிலி பகுதியில் இன்னும் 26 குடும்பங்களுக்கு நிலப்பட்டா வழங்கப்படவில்லை என்பது குறித்து மாவட்ட அதிகாரிகளிடம் கூறியிருக்கி றேன். மேலும் கம்போங் பங்காளி நிலப்பிரச்சினை, லாவான் குடா நிலப்பிரச்சினை எதிர் நோக்குகின்றவர்களை விரைவில் தொகுதி காங்கிரஸ் சந்திப்பு நடத் தும் என்று கூறினார். கோப்பெங் தொகுதியில் பல இந்திய அமைப்புக்கள் செயல்படுகின்றன, புதிய அணுகுமுறை அடிப்படையில் பிரச்சினைகளுக்கு தீர்வு காண அனைவரும் ஒற்றுமைடன் செயல்படவேண்டும் என்று வேண்டுகோள் விடுத்தார். கோப்பெங் வட்டாரத்தில் வாழ்கின்ற இந்தியர்களுக்கு மின் சுடலை ஒன்று நிர்மாணிக்கப்பட வேண்டும். வீடுகளில் இறப்பு ஏற்பட்டால் தகனம் செய்ய புந்தோங்கிற்கும், பெர்சாமிற்கும் செல்ல வேண்டும் இது வெகு தூரத்தில் இருப்பதால் இங்கு ஒரு மின் சுடலை அமைத்தால் இந்தியர்களுக்கு பயன்படுத்த முடியும் என்று சு.ராஜா கூறினார். கோப்பெங்கில் சுகாதார வசதிகள் மேம்படுத்தப்பட வேண்டும். இங்கு அரசாங்க கிளினிக் மட்டும் தான் இருக்கிறது. பொது விடுமுறை, ஞாயிறுகளில் செயல்படுவது இல்லை ஆபத்து அவசரங்களுக்கு கம்பார் அல்லது ஈப்போவிற்கு தான் செல்ல வேண்டும். இங்கு அனைத்து வசதிகளும் கொண்டு மருத்துவமனை கட்ட வேண்டும் என்று கோப்பெங் தமிழ் இளைஞர் மணி மன்றத் தலைவர் ஜோன் கென்னடி வேண்டுகோள் விடுத்தார். இத்தொகுதியில் இளைஞர்களுக்கு விளையாட்டுத் துறையில் ஆர்வத்தை ஏற்படுத்த விளை யாட்டு திடல், வசதிகளை மேம்படுத்த வேண்டும். கோப்பெங் தொகுதியில் மொத்தம் 27 இந்திய பொது அமைப்புகள் செயல்படுகின்றன. இதில் 10 கோப்பெங் நகருக்குட்பட்டது என்று கூறினார். இளைஞர் களுடன் ஒன்றிணைந்து செயல்படக்கூடிய மனப்பக்குவத்தை ஏற்படுத்தப்பட்டால் கோப்பெங் சிறந்த மாவட்டமாக உருவாக்கலாம் என்றும் கூறினார். வரும் பொதுத் தேர்தலில் கோப்பெங் தொகுதியை தே.மு கைப்பற்றுவதற்கு அடிப்படை வசதிகளை குறிப்பாக இந்தியர்களுக்கு நிறைவான சேவையை முன்வைக்கப்பட வேண்டும் என்று கூறினார். கோப்பெங் தொகுதியில் 9.70 விழுக்காடு இந்திய வாக்காளர்கள் உள்ளனர். இதில் தேஜா சட்டமன்றத்தில் மட்டும் 19.61 விழுக்காடு இந்திய வாக்காளர்கள் உள்ளனர். இளையோர்கள் அரவணைக்கப்பட வேண்டும் என்று கூறினார். கோப்பெங் இந்தியர்களின் எதிர்பார்ப்புக்கள் நிறைவேற்றப்படுவதற்கு ஆக்ககரமான செயல்பாடு அவசியமாகிறது.


காட்சிப்பொருளாகவே கிடக்கும் சங்லூன் தமிழ்ப்பள்ளி

சுங்கைப்பட்டாணி,

புதிதாக கட்டி முடிக்கப்பட்டு, மாணவர்கள் கல்வியைத் தொடங்கவேண்டிய நிலையில் இன்னும் காட்சிப்பொ ருளாகவே கிடக்கும் தமிழ்ப்பள்ளிக்கூடங்களின் பட்டியலில் கெடா, சங்லூன் தமிழ்ப்பள்ளியும் இடம்பெ ற்றுள்ளது. கோலாலம்பூரில் உள்ள அம்பாங் தமிழ்ப்பள்ளி, ஜொகூரில் உள்ள பண்டார் ஸ்ரீ ஆலம் தமிழ்ப்பள்ளி போலவே சங்லூன் தமிழ்ப்பள்ளிக்கும் சி.சி.சி. சான்றிதழ் பிரச்சினைதான் காரணமாகும் என்பது மலேசிய நண்பனின் கவ னத்திற்கு கொண்டு வரப்பட்டுள்ளது.

Read More: Malaysia Nanban Tamil Daily on 19.2.2019


கேரள கோரிக்கையை ஏற்கமுடியாது!  வைகை அணையை  திறந்து ஒபிஎஸ் பேட்டி!!

தேனி மாவட்டத்தில் உள்ள ஆண்டிபட்டி அருகே இருக்கும் வைகை அணை தொடர்ந்து  பெய்த மழை மூலம் ஏழு ஆண்டுகளுக்கு பிறகு நிரம்பியதால் அணையில் இருந்து தண்ணீரை  மதுரை, திண்டுக்கல், தேனி, சிவகங்கை, ராமநாதபுரம்  ஆகிய  மாவட்டங்களில் உள்ள விவசாய பாசன வசதிக்காக துணை முதல்வர் ஒபிஎஸ் திறந்து வைத்தார்.

அப்பொழுது பத்திரிக்கையாளரிடம் பேசிய ஓபிஎஸ்,  ’’இந்த வைகை அணையில் இருந்து எப்பொழுதும் அக்டோபர் மாதம் தான் பாசனவசதிக்கு தண்ணீர் திறந்து விடுவது வழக்கம். ஆனால்  தற்பொழுது தென்மேற்கு மழையினால் இரண்டு மாதத்திற்கு முன்பே தண்ணீர்  திறந்து விடப்பட்டுள்ளது.

இது பத்து ஆண்டுகளுக்கு பிறகு இப்படி ஒரு நிகழ்வு நடந்து இருப்பது மகிழ்ச்சி அளிக்கிறது. அதுபோல் முல்லைப் பெரியாறு அணையில் இருந்து  உபரி நீர் இடுக்கி  அணைக்கு செல்வதால் அணையின் நீர்மட்டத்தை 139அடியாக குறைக்க வேண்டும் என கேரளா கோரிக்கை வைத்து வருகிறது. அதனை எல்லாம் ஏற்றுக் கொள்ளமுடியாது அணை பலமாக உள்ளது.

அதிலும் வல்லுநர்கள் குழுஆய்வு செய்து அணை பலமாக  இருக்கிறது என்று சொன்னதின் பேரில் தான் தற்பொழுது 142 அடி  தேக்க சுப்ரீம் கோர்ட்டே அனுமதி வழங்கியதின் பேரில் தான்அணையில்  தண்ணீர் தேக்கி வருகிறோமே தவிர அணையின் நீர்மட்டத்தை குறைக்க   வேண்டும் என்ற பேச்சுக்கே இடமில்லை என்று கூறினார். இதில் அமைச்சர்கள் திண்டுக்கல் சீனிவாசன், செல்லூர் ராஜூ,  உதயகுமார் மற்றும்  தேனி திண்டுக்கல் கலெக்டர்களான வினைய், பல்லவி பல்தேவ் மற்றும்  அதிகாரிகள் கட்சிகாரர்கள்  என  பெரும்பாலானோர் கலந்து கொண்டனர்.


பினாங்கு வெள்ளத்தில் உடைமைகளை இழந்து இந்தியர்கள் பரிதவிப்பு.

(சுகுணா  முனியாண்டி-பினாங்கு)

பினாங்கு மாநிலத்தில் ஏற்பட்ட  வரலாறு காணாத வெள்ளத்தில் உடைமைகளை இழந்து இந்தியர்கள் பரிதவித்து  வருகின்றனர். தங்களின் இன்னலை மாநில அரசாங்கம், மத்திய அரசாங்கம் கண்டு கொள்ளாதது தங்களை பெரும் துயரத்தில் ஆழ்த்தி வருவதாக அவர்கள் குமுறினர். எங்களுக்கு மாநில அரசாங்கமோ அல்லது மத்திய அரசாங்கமோ உதவ வேண்டும் என்று பாதிக்கப்பட்ட மக்கள் கோரிக்கை விடுத்துள்ளனர்.

அரிசி, பருப்பு படுக்க மெத்தையும்   எங்களுக்கு வயிற்று பசியையும்.   தூக்கத்தையும்  மட்டுமே போக்க முடியும். நாங்கள் இழந்த உடைமைகள், ஆவணங்களை எப்படி பெறுவது? யார் உதவியை நாடுவோம்? எங்களுக்கு உதவ முன் வாருங்கள் என வெள்ளத்தால் பாதிக்கப்பட்ட ஜூரு,  தாமான் மாங்கா குடியிருப்பு மக்கள் குமுறினர்.

இன்று மழை வருமா நாளை வெள்ளம் வருமா என்று ஒவ்வொரு நாளும் அச்சத்தில் மூழ்கியிருக்கும் நாங்கள் இம்முறை ஒட்டுமொத்த உடைமை களையும் இழந்தோம். மழையின் காரணமாக பாதிக்கப்பட்ட எங்களுக்கு உதவி செய்வதற்காக  இரு அரசாங்கங்களின் நடவடிக்கைதான் என்ன என்று ஜூரு குடியிருப்பு குடும்ப மாதுவான சந்தன மாலா (வயது 51)  கேள்வியெழுப்பினார்.இரண்டு வருடங்களாக இப்பகுதியில் வசித்து வருகின்றோம். இது போன்ற கடுமையான வெள்ளம் ஏற்பட்டது  இதுவே முதல் முறையாகும். இதனால்  8,000 வெள்ளி நஷ்டமடைந்துள்ளதாக அவர் கூறினார்.

Read More: Malaysia Nanban News Paper on 15.11.2017


கணவரின் மரணச் சான்றிதழை வழங்காமல் இழுத்தடிப்பு

(பி.ஏ.கந்தையா) ஊத்தான் மெலிந்தாங்,

கெப்பாக் என்னும் சிப்பிகளைச் சேகரிக்கச் சென்ற தன் கணவர் கடலில் மூழ்கி காணாமல் போய் மூன்று ஆண்டுகளைக் கடந்தும் அவரின் மரணச் சான்றி தழை வழங்காமல் தேசிய பதிவிலாகா இழுத்தடிப்பதாக கணவரை இழந்து தவித்துவரும் மாது ஒருவர் தேசிய பதிவிலாகா விற்கு எதிராகப் புகார் தெரி வித்தார்.

இங்குள்ள ஜாலான் ஊத்தான்  மெலிந்தாங் பத்தாவது மைல் கம்போங் ஜெண்டராட்டாவில் வாடகை வீடு ஒன்றில் வசித்துவரும் சன்னாசியம்மா அப்பண்ணா (வயது 44) என்பவரின் கணவர் ஹொங் ஹோக் சுவான் (வயது 51) என்பவர் கடந்த 5-3-2016ஆம் ஆண்டில் காலை 11 மணியளவில் பாகான் டத்தோ பெத்திங் பெராஸ் பாஷா என்னும் இடத்தில் கடலில் மூழ்கி கெப்பாக் என்னும் சிப்பிகளை சக நண்பர்களுடன் பிடித்துக் கொண்டிருந்தவர் திடீ ரென கடலில் மூழ்கி மாயமானார்.

அவரின் சக நண்பர்கள் மீன்பிடி படகு மூலமும் நீரில் மூழ்கி எங்கு தேடியும் அவரோ, அவரின் சடலமோ கிடைக்கவில்லை. சக மீனவர்களும் தீய ணைப்புப் படைவீரர்களும் கடற் போலீசாரும் 10 நாட்கள் தேடியும் சடலம் கிடைக்காததால் தேடும் நடவடிக்கை கைவிடப்பட்டது.

Read More: Malaysia Nanban News Paper on 16.1.2017


போதையில் தகராறு ரஷ்யாவில் 9 பேர் சுட்டுக் கொலை

மாஸ்கோ ரஷ்யா தலைநகர் மாஸ்கோ அருகே ரெட்கினோ கிராமத்தில் உள்ள தங்கும் விடுதிக்கு வார இறுதி நாளையொட்டி நேற்று முன்தினம் சிலர் மது குடிக்க வந் துள்ளனர். அப்போது, குடிபோதையில் மாஸ்கோவை சேர்ந்த 45 வயது நபருக்கும் மற்றவர்களுக்கும் இடையே தகராறு ஏற்பட்டது. ஆத்திரமடைந்த அந்த நபர், துப்பாக்கியை எடுத்து வந்து, கண்மூடித்தனமாக சுட்டார். இதில், 5 ஆண்கள், 4 பெண்கள் சம்பவ இடத்திலேயே பலியாயினர். துப்பாக்கிச்சூட்டில் தப்பியவர்கள் கொடுத்த தகவலைத் தொடர்ந்து போலீசார் விரைந்து வந்து, 45 வயது நபரை கைது செய்தனர்.


மேல் நாட்டு மருமகன்

உதயா கிரியேஷன் என்ற பட நிறுவனம் சார்பில் மனோ உதயகுமார் தயாரிக்கும் படம்  “மேல் நாட்டு மருமகன்“. இந்த படத்தில் ராஜ்கமல் நாயகனாக நடிக்கிறார். பிரான்சில் இருந்து ஆண்ட்ரீயன் என்னும் வெள்ளைக்கார பெண் நாயகியாக அறிமுகமாகிறார். மற்றும் வி.எஸ்.ராகவன், அஞ்சலிதேவி, அசோகராஜ், சாத்தையா மற்றும் பலர் நடித்துள்ளனர்.

வே.கிஷோர் குமார் இசைக்கு, நா.முத்துக்குமார், நாஞ்சில் ராஜன், ஆக்காட்டி ஆறுமுகம், எம்.எஸ்.எஸ். ஆகியோர் பாடல்கள் எழுதியுள்ளார்கள். கதை, திரைக்கதை, வசனம், இயக்கம் -  எம்.எஸ்.எஸ். படத்தின் இயக்குனர் எம்.எஸ் .எஸ் கூறும் போது, மேல் நாட்டு மருமகன் ஒரு கலாச்சாரப் பதிவு. நம் நாட்டு கலாச்சாரத்தின் மீது ஈர்க்கபட்ட ஒரு பிரெஞ்ச் நாட்டு பெண் நம் நாட்டு இளைஞனை காதலித்து கரம் பிடிப்பதே கதை.

படத்தை வெளிதிடுவதற்கு பல முறை முயன்றோம் பல தடைகள் சின்ன படங்களுக்கு ஏகப்பட்ட தடைகள் அந்த தடைகளைத் தாண்டி தான் வர வேண்டி இருக்கிறது. டிசம்பர் மாதம் இறுதியில் வெளியிட உள்ளோம். இங்கு மட்டுமல்ல பிரான்சிலும் 30 தியேட்டர்களிலும் ரிலீஸ் செய்ய உள்ளோம்  என்றார் இயக்குனர்.


மலேசியாவிற்கும் இந்தியாவிற்கும் இடையிலான வர்த்தகத் துறை வாய்ப்புகள் அதிகரிப்பு

மலேசியாவிற்கும் இந்தியாவிற்கும் இடையிலான வர்த்தகத் துறை வாய்ப்புகள் வலுவடைவதுடன் வர்த்தகர்களின் எண்ணிக்கையும் அதிகரித்து வருவதாக மலேசிய அனைத்துலக வர்த்தக தொழில்துறை அமைச்சர் டத்தோஸ்ரீ ஓங் கா சுவான் தெரிவித்தார். ஆசியா நாடுகளில் தற்போது முதலீடு, வர்த்தகம், சுற்றுலா போன்ற துறைகள் துரித வளர்ச்சி அடைந்து வருகின்றன. இதிலும் இந்த காலக்கட்டத்தில் இந்தியாவில் பல்வகை வர்த்தக வாய்ப்புகள் உள்ளன. இதனை மலேசிய வர்த்தகர்கள் முழுமையாக அறிந்து கொண்டு அனைத்துலக வியாபாரத் துறையில் மேலோங்க வேண்டுமென அண்மையில் தலை நகரிலுள்ள எஸ் டி ரேஜஸ் தங்கும் விடுதியில் நடைபெற்ற ஆசியான்- இந்தியா சிறந்த சாதனையாளர் விருந்து விழாவில் சிறப்பு விருந்தினராக கலந்து கொண்டு அவர் பேசினார். ஏஐபிசி எனப்படும் ஆசியான் இந்தியா வர்த்தக மன்றம் ஏற்பாடு செய்திருந்த இந்த விருது விழாவில் நம் நாட்டு பிர முகர்களுக்கும் தொழிலதிபர்களுக்கும் சிறந்த சாதனையாளர்களுக்கான விருதுகள் வழங்கப்பட்டன. அந்த வகையில் இந்திய, தெற்காசிய நாடுகளுக்கான மலேசியாவின் சிறப்பு கட்டமைப்புத் தூதர் டத்தோஸ்ரீ உத்தாமா ச.சாமிவேலுக்கு சிறந்த சாதனை யாளருக்கான விருது வழங்கப்பட்டது. அதனை அடுத்து சிறந்த வர்த்தக நிறுவனத்திற்கான விருது உள்நாட்டு நிறுவனமான பிளாஸ் மெக்ஸ் நிறுவனத்திற்கு வழங்கப்பட்டது. இந்த விருதை அந்நிறுவனத்தின் இயக்குநர் டத்தோ பிரகதீஸ் குமார் பெற்றுக் கொண்டார். இந்த விருது வழங்கும் விழாவில் மலேசியா, இந்தியா ஆகிய நாடுகளில் வர்த்தகத் துறையில் ஈடுபடும் வர்த்தகர்கள் கலந்து கொண்டனர். மேலும் இந்நிகழ்ச்சியில் சிறப்பு பிரமுகராக மலேசியாவிற்கான இந்தியத் தூதர் டி.எஸ். திருமூர்த்தி கலந்து கொண்டார்.


10 சதவீத ஓட்டுகள் பெறுவோம் - கமல்ஹாசன்

நடைபெற உள்ள பாராளுமன்றத் தேர்தலில் 10 சதவீத ஓட்டுகள் பெறுவோம் என்று மக்கள் நீதி மய்யம் கட்சியின் தலைவர் கமல்ஹாசன் கூறியுள்ளார்.

மக்கள் நீதி மய்யம் கட்சியின் தலைவர் கமல்ஹாசன் ஆங்கில நாளிதழ் ஒன்றுக்கு பேட்டி அளித்துள்ளார்.

அதில், உங்கள் கணிப்புபடி உங்கள் கட்சியின் கள நிலவரம் என்ன என்ற கேள்விக்கு, நாங்கள் மட்டுமல்ல எல்லோரும் கணித்ததைவிட சிறப்பாகவே இருக்கிறது. 5 சதவீதத்துக்கு மேல் நாங்கள் வாக்குகள் பெற்றாலே பெரிது என்றார்கள். ஆனால் நான் அப்படி திருப்திபட்டுக் கொள்ளவில்லை. பதிலாக எங்களை நாங்களே தீவிரப்படுத்திக் கொண்டோம். பணம் கொடுக்காமல் முழுக்க முழுக்க பிரசாரத்தை மட்டுமே நம்பினோம். நிச்சயம் 10 சதவீத வாக்கு பெறுவோம் என்ற நம்பிக்கை ஏற்பட்டுள்ளது என்றார்.


நாடாளுமன்ற தேர்தல்- திமுக எம்பி, எம்எல்ஏக்களுடன் முக ஸ்டாலின் ஆலோசனை

சென்னை, டிச. 25-

நாடாளுமன்ற தேர்தலை எதிர்கொள்வது குறித்து தி.மு.க. தலைவர் மு.க.ஸ்டாலின் தலைமையில் அண்ணா அறிவாலயத்தில் நேற்று ஆலோசனை கூட்டம் நடந்தது.

நாடாளுமன்ற தேர்தலை எதிர்கொள்ள வசதியாக தி.மு.க. தலைமை அலுவலகமான அண்ணா அறிவாலயத்தில் நேற்று ஆலோசனை கூட்டம் நடந்தது. தி.மு.க. தலைவர் மு.க.ஸ்டாலின் தலைமையில் நடந்த இந்த கூட்டத்தில் தி.மு.க. மாவட்ட செயலாளர்கள், எம்.எல்.ஏ.க்கள், எம்.பி.க்கள், கட்சியின் முன்னணி நிர்வாகிகள், துரைமுருகன், டி.ஆர்.பாலு, ஜெகத்ரட்சகன், மகளிர் அணி செயலாளர் கனிமொழி, சுப்புலட்சுமி ஜெகதீசன், ஐ.பெரியசாமி, ஆர்.எஸ்.பாரதி, பூங்கோதை, கீதாஜீவன் ஆகியோர் கலந்து கொண்டனர்.

நாடாளுமன்ற தேர்தலை எதிர்கொள்வது பற்றி கூட்டத்தில் விரிவாக ஆலோசிக்கப்பட்டது. இந்த கூட்டத்தில் நாடாளுமன்ற தேர்தலில் தி.மு.க.வின் செயல்பாடுகள் எப்படி இருக்க வேண்டும் என்பது பற்றி விரிவாக ஆலோசிக்கப்பட்டது.


புதிய நாடாளுமன்றத்தின்  சபாநாயகர் பதவிக்கு இயோ, அம்பிகா, ராயிஸ் யாத்திம் பெயர்கள் பரிசீலனை?

பெட்டாலிங் ஜெயா,

புதிய நாடாளுமன்றத்தின்  சபாநாயகர் பதவிக்கு சிலாங்கூர் சட்டமன்ற முன்னாள் சபாநாயகர் ஹன்னா இயோ, சமூக ஆர்வலரும் வழக்கறிஞருமான டத்தோ எஸ்.அம்பிகா, முன்னாள் அமைச்சர் டான் ஸ்ரீ ராயிஸ் யாத்திம் ஆகிய மூவரின் பெயர்கள் அடிபடுகின்றன. பக்காத்தான் ஹராப்பான்  அரசாங்கம் அமைந்த பின்னர் நடைபெறும்  முதலாவது நாடாளுமன்றக் கூட்டம் ஜூலை 16 ஆம் தேதி தொடங்குகிறது.

Read More: Malaysia Nanban Tamil Daily on 23.6.2018


முஷரப்புக்கு மரண தண்டனை- பாகிஸ்தான் ராணுவம் அதிருப்தி

தேசத்துரோக வழக்கில் பர்வேஸ் முஷரப்பிற்கு

விதிக்கப்பட்ட மரண தண்டனைக்கு பாகிஸ்தான் ஆயுதப்படைகள் எதிர்ப்பு தெரிவித்துள்ளன.
பாகிஸ்தான் முன்னாள் அதிபர் பர்வேஸ் முஷரப். 2001ஆம் ஆண்டு முதல் 2008ஆம் ஆண்டு வரை பாகிஸ்தானின் அதிபராக இருந்தார்.

முஷரப் அதிபராக இருந்தபோது 2007ஆம் ஆண்டு நவம்பர் 3ஆம் தேதி அவசர நிலையைக் கொண்டு வந்தார். சுப்ரீம் கோர்ட்டு நீதிபதி உள்ளிட்ட அனைத்து நீதிபதிகளையும் கைது செய்து அதிரடியான நடவடிக்கையை மேற்கொண்டார்.

அவருக்கு எதிராக தேச துரோக வழக்கு தொடரப்பட்டது. பல ஆண்டுகளாக நடைபெற்று வந்த இந்த வழக்கில்

தீர்ப்பு வழங்கப்பட்டது.

இதில் பர்வேஸ் முஷரப் தேச துரோகத்தில் ஈடுபட்டது உறுதியானதால் அவருக்கு தூக்கு தண்டனை விதிக்கப்பட்டது. இந்நிலையில், முஷரப்பிற்கு விதிக்கப்பட்ட மரண தண்டனைக்கு பாகிஸ்தான் ராணுவம் அதிருப்தி தெரிவித்துள்ளது.

இது குறித்து அந்நாட்டு ராணுவ செய்தித் தொடர்பாளர் மேஜர் ஜெனரல் ஆசிப் காபூர் வெளியிட்டுள்ள அறிக்கையில், சிறப்பு நீதிமன்றம் அளித்துள்ள தீர்ப்பு பாகிஸ்தான் ராணுவத்திற்கு மிகுந்த வலியைத் தருகிறது. இந்த வழக்கு சட்ட நடைமுறைகள் சரிவர பின்பற்றப்படாமல் மிக விரைவாக முடித்துவைக்கப்பட்டுள்ளது.

பாகிஸ்தான் ராணுவ தளபதியாகவும் அதிபராகவும் செயல்பட்டு பல போர்களில் பங்கேற்று 40 வருடங்களுக்கு மேலாக நாட்டுக்காக சேவை செய்துள்ள நபர் நிச்சயமாக தேசத் துரோகத்தில் ஈடுபட்டிருக்கமாட்டார்.
நாட்டின் அரசியலமைப்புக்கு உட்பட்டு நீதி வழங்கப்பட வேண்டுமென பாகிஸ்தான் ஆயுதப்படைகள் எதிர்பார்க்கிறது எனத் தெரிவிக்கப்பட்டுள்ளது.


எம்.ஜி.ஆர் நூற்றாண்டு விழாவில் - மலேசிய தமிழ்த்தம்பதியர்க்கு வாழ்நாள் சாதனையாளர் விருது

தர்மம் தலைகாக்கும் மாத இதழ் சார்பாக பாரத ரத்னா எம்.ஜி ஆர் நூற்றாண்டு விழா மற்றும் வாழ் நாள் சாதனையாளர் விருது வழங்கும் விழா சென்னை காமராஜ் அரங்கில் நடைபெற்றது.

விழாவின் தொடக்கமாக தீபம் மருத்துவ மனையோடு இணைந்து ரத்த தான முகாம் மற்றும் பொது மருத்துவ முகாம். நடைபெற்றது. விழாவிற்கு மனித நேய சிகரம் பாலம் கல்யாணசுந்தரம் தலைமையில் சென்னை மாநகராட்சியின் முன்னாள் மேயர் சைதை துரைசாமி, மூத்த திரைப்பட இயக்குநர் எஸ்.பி.முத்துராமன், பழம்பெரும் நடிகை லதா ஆகியோர் கலந்து கொண்டு வாழ் நாள் சாதனையாளர் விருதினை வழங்கினார்கள். கடின உழைப்பால் உயர்ந்த மலேசிய வாழ் தமிழ் பெண்மணி லட்சுமி ரவிக்கு வாழ் நாள் சாதனையாளர் விருதை நடிகை லதா வழங்கினார். விருதினை லட்சுமிரவி, ரவி ஆகியோர் இணைந்து  பெற்றுக்கொண்டார்கள்.

வாழ் நாள் சாதனையாளர் விருது பெற்ற லட்சுமிரவி மலேசியாவில் ஷாலாம் என்ற இடத்தில் ஸ்ரீ மயூரி என்ற பெயரில் சிறிய உணவகத்தை ஆரம்பித்து தன் கடின உழைப்பாலும், நேர்மையாலும் தொழிலதிபராகவும், ஏழைகளுக்கு கல்வி, ஆதரவற்ற அனாதை குழந்தைகளுக்கு உதவுதல், தமிழக இளை ஞர்களுக்கு வேலை வாய்ப்பு அளித்தல் போன்ற சமூக ஆர்வலராகவும் உயர்ந்து விளங்கியதால் இந்த விருது அவருக்கு வழங்கப்பட்டது.


தந்தை 3 பிள்ளைகள்,தூக்கில் தொங்கினர்

( நா. மணிராஜா)

சுங்கைப்பட்டாணி,

இந்திய ஆடவர் தனது 3 பிள்ளைகளுடன் தூக்கில் தொங்கி, உயிரை மாய்த்துக்கொண்ட சம்பவம் இந்த வட்டாரத்தை அதிர்ச்சியில் உறையவைத்தது. 48 வயதுடைய அந்த ஆடவரின் மனைவி கடந்த ஜனவரி மாதம் படுக்கையறையில் தூக்கில் தொங்கி உயிரைவிட்டதைத் தொடர்ந்து அடுத்த பத்து மாதங்களில் அக்குடும்பத்தில் மேலும் ஒரு துயர சம்பவம் நிகழ்ந்து இருப்பது, உறவினரை  நிலைகுலையச் செய்துள்ளது.

அந்த நால்வரும் இங்கு பெர்டானா ஹைட்ஸில் உள்ள தங்கள் வீட்டில் தூக்கில் தொங்கிய நிலையில் கிடந்தது நேற்று பிற்பகலில் தெரியவந்தது.  48 வயதுடைய சிவராவ் த/பெ கிருஷ்ணன், அவரின் இரண்டு மகன்களான  ரகுராவ் (வயது 6), சாஸ்மின்ராவ் (வயது 5), ஒரே மகளான யமுனா (வயது 8) ஆகியோரே இறந்தவர்களாவர் என்று போலீசார் அடையாளம் கூறினர். அந்த நால்வரும் வீட்டின் படுக்கை அறையில் தூக்கில் தொங்கிய நிலையில் காணப்பட்டனர்.

அதே படுக்கை அறையில்தான் சிவராவின் துணைவியார் காமினி (வயது 38) இவ்வாண்டு  ஜனவரி மாதம் தூக்கில் தொங்கிய நிலையில் காணப்பட்டார். சிவராவும் அவரின் மூன்று பிள்ளைகளும் இறந்து கிடப்பது பிற்பகல் 2 மணியளவில்தான் தெரியவந்தது. அவர்கள் 12 மணி நேரத்திற்கு முன்பு இறந்து இருக்கக்கூடும் என்று போலீசார் நம்புகின்றனர்.

Read More: Malaysia Nanban News paper on 21.11.2017


ஜப்பானில் 1/4 எடையில் பிறந்த குழந்தை தேறியது

தோக்கியோ,

ஜப்பானில் 1/4 கிலோ எடையில் பிறந்த ஆண் குழந்தை டாக்டர்களின் தீவிர சிகிச்சைக்குப் பின் 5 மாதங்களில் 3 கிலோ உயர்ந்தது. ஜப்பான் தலைநகர் தோக்கியோவில் கீயு பல்கலைக்கழக மருத்துவமனைக்கு கர்ப்பிணி ஒருவர், மருத்துவப் பரிசோதனைக்காக வந்தார். அவரை மருத்துவர்கள் பரி சோதனை செய்தபோது, அவரது வயிற்றில் உள்ள கருக்குழந்தை போதிய வளர்ச்சியடையாமல் இருப்பது தெரிய வந்தது.

இதற்கிடையில் அந்த பெண்ணுக்கு கடந்த ஆண்டு ஆகஸ்ட் இறுதியில் குறைப்பிரசவமாக 6 மாதத்தில் குழந்தை பிறந்தது. அந்த ஆண் குழந்தையின் எடை 268 கிராம் மட்டுமே இருந்தது. அதாவது இரு உள்ளங்கைகளுக்குள் அடங்கும் வகையில் பெரிய வெங்காயத்தின் அளவில் அந்த குழந்தை இருந்தது.  இதன் மூலம் அந்த குழந்தை உலகிலேயே மிக குறைந்த எடையுடன் பிறந்த குழந்தை என பெயர் பெற்றது.

இதையடுத்து, மருத்துவர்கள் அந்த குழந்தைக்கு தீவிர சிகிச்சை அளித்து வந்தனர். அதன் பயனாக 5 மாதங்களில் அந்த குழந்தையின் எடை 3 கிலோ 200 கிராமாக உயர்ந்தது. தற்போது பிற குழந்தைகளைப் போலவே நலமாக இருக்கும் அந்த குழந்தை மருத்துவமனையில் இருந்து வீட்டுக்கு அனுப்பி வைக்கப்பட்டது.


பண்டார் ஸ்ரீ  செண்டையானில் நவீனமான தமிழ்ப்பள்ளி பிரதமர்  திறந்து வைக்கிறார்.

(துர்க்கா) சிரம்பான்,

சிரம்பானை  அடுத்து பெரிய நகரமாக உருவாகும் பண்டார் ஸ்ரீ  செண்டையானில் 6 ஏக்கர் நிலத்தில் இரண்டு கோடி ரிங்கிட் செலவில் கட்டப்பட்ட மிகவும் நவீனமான தமிழ்ப்பள்ளியை பிரதமர் டத்தோ ஸ்ரீ நஜீப் நாளை மாலை  4 மணிக்கு திறந்து வைக்கிறார்.மாநில மந்திரி புசார் டத்தோ ஸ்ரீ முகமது  ஹாசான் நேரடியான பெரும் முயற்சியால் பல்வேறு நவீன வசதிகளுடன்  கூடிய மூன்று மாடி பள்ளியை மெட்ரிக் மேம்பாட்டு நிறுவனம் கட்டிக் கொடுத்தது.

Read More: Malaysia Nanban Tamil Tamil Daily on 25.2.2018


கெராக்கான் 14வது பொதுத் தேர்தல் வேட்பாளர்களில் 90விழுக்காட்டினரை அடையாளம் கண்டுள்ளது

கெராக்கான் 14வது பொதுத் தேர்தலில் அதற்கு ஒதுக்கப்படும் 45 நாடாளுமன்ற, சட்டமன்றத் தொகுதிகளுக்கான வேட்பாளர்களில் 90 விழுக்காட்டினரை அடையாளம் கண்டுவிட்டது. இதனைத் தெரிவித்த அதன் தலைவர் மா சியு கியோங், எஞ்சிய 10 விழுக்காட்டு வேட்பாளர்களும் மாத இறுதிக்குள் முடிவு செய்யப்படுவார்கள் என்றார். “தேர்தல் எப்போது என்று தெரியாவிட்டாலும் அதற்கான ஆயத்தங்களைச் செய்து விட்டோம்”, என்றாரவர். கெராக்கான் சில இடங்களை மற்ற பாரிசான் நேசனல் உறுப்புக் கட்சிகளுடன் மாற்றிக்கொள்ளவிருப்பதாக அவர் சொன்னார். பகாங்கில், ஒரு தொகுதி மசீசவுடன் மாற்றிக்கொள்ளப்படும். களமிறக்கப்படும் வேட்பாளர்களில் பலர் புது முகங்கள் என்றும் மா கூறினார்.


பாசிர் கூடாங் நச்சுவாயுப் பிரச்சினை மோசமடைகிறது.  34 பள்ளிகளை மூட கல்வி அமைச்சு ஆணை.

கோலாலம்பூர்,

ஆற்றுக்குள் சட்ட விரோதமாக கொட்டப்பட்ட கழிவுப் பொருட்களிலிருந்து வெளியான நச்சு வாயு காரணமாக பாசிர் கூடாங்கிலுள்ள 34 பள்ளிக்கூடங்களை மூடுவதற்கு கல்வியமைச்சு  அறிவுறுத்தியுள்ளது என அதன் அமைச்சர் மஸ்லீ மாலிக் நேற்று கூறியுள்ளார். அந்த நச்சு வாயுப் பிரச்சினை மோசமாகி யுள்ளது. மாணவர் களுக்கு மேலும் பாதிப்பு ஏற்படுவதைத் தடுக்கும் வகையில் சம்பந்தப்பட்ட பள்ளிகளை மூடும் நடவடிக்கை அவசியமானது. கடந்த செவ்வாயன்று 13 பள்ளிகள் மூடப்பட்டன.

Read More: Malaysia Nanban Tamil Daily on 14.3.2019


ஜல்லிக்கட்டுக்கு ஆதரவு தெரிவித்து மதுரையில் சீமான் தொடர் போராட்டம்

ஜல்லிக்கட்டுக்கு ஆதரவாக மாணவர்கள், இளைஞர்கள் போராட்டம் வலுத்து வருகிறது. மதுரையில் நேற்று நடந்த போராட்டத்தில் பல்லாயிரக்கணக்கான கல்லூரி மாணவ, மாணவிகள் கலந்துகொண்டு ஜல்லிக்கட்டுக்கு ஆதரவாகவும், பீட்டாவுக்கு எதிராகவும் கோ‌ஷங்களை முழங்கினார்கள். இதில் நாம் தமிழர் கட்சியின் தலைவர் சீமான் கலந்து கொண்டு பேசி, போராட்டக்காரர்களுக்கு ஆதரவை தெரிவித்தார். அப்போது அவரை நோக்கி தண்ணீர் பாக்கெட் வீசப்பட்டதால் பரபரப்பு ஏற்பட்டது. இந்த நிலையில் மதுரை அவுட்போஸ்ட் பகுதியில் உள்ள பெரியார் சிலை முன்பு அமர்ந்து, சீமான் தனியாக இரவு 9 மணி முதல் தொடர் போராட்டத்தை தொடங்கினார். இந்த போராட்டம் இன்று 2-வது நாளாக நீடித்தது. இதில் கட்சி நிர்வாகிகள், தொண்டர்கள் கலந்து கொண்டனர். தொடர் போராட்டத்தில் பங்கேற்ற நாம் தமிழர் கட்சியினருக்கு இன்று காலை, அப்பகுதி பொதுமக்கள் டீ, வடை வழங்கினார்கள். போராட்டம் குறித்து சீமான் கூறுகையில், ஜல்லிக்கட்டுக்காக நாளை (20-ந் தேதி) வரை மதுரையில் தங்கி இருந்து போராடுவேன். மத்திய-மாநில அரசுகள் ஜல்லிக்கட்டு நடத்த நடவடிக்கை எடுக்காவிட்டால் 21-ந் தேதி அலங்காநல்லூரில் ஜல்லிக்கட்டை நடத்துவேன் என்றார்.


வீட்டுச் சிறையில் அடைபட்டிருக்கிறாரா சசிகலா?!'  - தினகரன் மீது பாயும் சசிகலா ஆதரவாளர்கள்

பரோல் காலம் முடிவதற்கு முன்னரே, நாளை பரப்பன அக்ரஹாரா சிறைக்குச் செல்ல இருக்கிறார் சசிகலா. ' பரோல் காலத்தில் சசிகலாவிடம் யாரும் பேசிவிடக் கூடாது என்பதில் தினகரன் தெளிவாக இருக்கிறார். மொத்தத்தில் அருளானந்தம் நகரில் உள்ள வீட்டில் சிறை வைக்கப்பட்டிருக்கிறார் சசிகலா' என்கின்றனர் அம்மா மக்கள் முன்னேற்றக் கழகத்தின் சீனியர் நிர்வாகிகள்.

தஞ்சையில் இருந்து புதுக்கோட்டை செல்லும் வழியில் உள்ள தமிழரசி திருமண மண்டபத்தில் நடராசன் படத்திறப்பு விழா இன்று நடந்தது. இந்த நிகழ்ச்சியில் பங்கேற்க, சிறைத்துறையின் அனுமதி இருந்தும் சசிகலா பங்கேற்கவில்லை. குடும்ப உறவுகள் வற்புறுத்தி அழைத்தும், படத்திறப்பு விழாவுக்கு அவர் செல்லவில்லை. பரோல் காலம் முடிவதற்கு இன்னும் ஐந்து நாள்கள் மீதம் இருக்கின்றன.

அதற்கு முன்னதாக பெங்களூரு சிறைக்குச் செல்ல இருக்கிறார். " கடந்த பத்து நாள்களாக சசிகலாவைச் சுற்றி நடக்கும் நிகழ்வுகளை அதிர்ச்சியோடு கவனித்து வருகின்றனர் உறவினர்களும் கட்சித் தொண்டர்களும். சசிகலா மீது மிகுந்த பாசம் வைத்திருக்கும் தங்க.தமிழ்ச்செல்வனுக்கே, அவரைச் சந்திக்க அனுமதி மறுக்கப்படுகிறது. நடராசனின் மறைவுக்காக, சசிகலாவுக்கு ஆறுதல் சொல்ல வரும் அரசியல் கட்சிப் பிரமுகர்களை தினகரன்தான் வாசலுக்குச் சென்று அழைத்து வருகிறார். அவர்கள் பேசிவிட்டுச் செல்லும் வரையில் சசிகலா பக்கத்திலேயே அமர்ந்திருக்கிறார். 'தன்னை மீறி யாரும் சசிகலாவிடம் நெருங்கிவிடக் கூடாது' என்பதில் தெளிவாக இருக்கிறார். அவருடைய செயல்பாடுகளைப் பார்த்து கட்சிக்காரர்கள் அனைவரும் கொதிப்பில் உள்ளனர்" என விவரித்த அம்மா மக்கள் முன்னேற்றக் கழகத்தில் டெல்டா மாவட்ட பிரதிநிதி ஒருவர்,

" பரோல் காலம் தொடங்கியதில் இருந்து சசிகலாவைவிட்டு தினகரன் நகரவில்லை. தன்னைச் சந்திக்க வருகிறவர்களுக்காக காலை ஒன்பது மணிக்குத் தயாராகிவிடுவார் சசிகலா. அதன்பிறகு யாரெல்லாம் சந்திக்க வருகிறார்கள் என்பதை தினகரன் கூறுவார். எதாவது அரசியல் பணி காரணமாக அவர் வெளியில் சென்றுவிட்டால், மனைவி அனுராதாவை சசிகலா அருகிலேயே இருக்கச் சொல்லிவிட்டுச் செல்கிறார். கல்லீரல் மாற்று அறுவை சிகிச்சைக்காக மருத்துவமனையில் நடராசன் அனுமதிக்கப்பட்ட காலத்தில், பரோல் விடுப்பில் வெளியில் வந்தார் சசிகலா. அப்போது தி.நகரில் உள்ள கிருஷ்ணபிரியா வீட்டில் தங்கியிருந்து ஆதரவாளர்களைச் சந்தித்துப் பேசினார் சசிகலா.

அப்போதுகூட, கிருஷ்ணபிரியா நினைத்தால்தான் சசிகலாவைச் சந்திக்க முடியும் என்ற நிலை இருந்தது. இப்போது தினகரன் மனது வைத்தால் மட்டுமே உறவுகள் சந்திக்கக் கூடிய நிலை உருவாகிவிட்டது. 'யார் இந்த நடராசன்? அவர் பேச்சையெல்லாம் ஒரு பொருட்டாக எடுத்துக் கொள்ள வேண்டியதில்லை' எனக் கூறிய தினகரன், இப்போது அவரது மரணத்துக்காக தாடி வளர்த்துக் கொண்டிருப்பதை உறவினர்கள் யாரும் ரசிக்கவில்லை.

நேற்று சசிகலாவைச் சந்திக்க சீமான் வந்திருந்தார். அரை மணி நேரம் நடந்த இந்த சந்திப்பில், தினகரன் அருகிலேயேதான் இருந்தார். தனிப்பட்ட முறையில் சசிகலாவிடம் பேசுவதற்கு யாருக்கும் அனுமதி தரப்படுவதில்லை. இந்த பத்து நாள்களில் திவாகரனே அரை மணி நேரம், முக்கால் மணி நேரம் என்ற அளவில்தான் சசிகலாவிடம் பேச முடிந்தது. அவருடைய மகன் ஜெயானந்தும் இரண்டு முறைதான் சசிகலாவை சந்திக்க வந்தார். இத்தனைக்கும் சசிகலாவின் சொந்த தம்பி அவர்.

பரோல் காலம் முடிவதற்கு முன்பாக, சசிகலா சிறை செல்வதற்குப் பல காரணங்கள் இருக்கின்றன. ' பரோல் விடுப்புக்கு முன்னதாக சிறைக்குச் சென்றால், சிறைத்துறையின் நன்னடத்தை சான்று கிடைக்கும்' என்பதைப் பிரதான காரணமாகக் கூறினாலும், தன்னைச் சுற்றி நடக்கும் நிகழ்வுகளால் மிகுந்த மனஅழுத்தத்தில் இருக்கிறார் சசிகலா. நடராசன் குடும்பத்தினரின் சொத்து பஞ்சாயத்து, தினகரனின் தனி ஆவர்த்தனம் எனப் பலமுனைத் தாக்குதலில் சிக்கியிருக்கிறார்.

குறிப்பாக, சசிகலா மீது மிகுந்த பாசம் வைத்திருக்கும் தங்க.தமிழ்ச்செல்வனை அருகில் நெருங்கவிடாமல் வைத்திருக்கிறார் தினகரன். ' சின்னம்மாவை சந்திக்க நேரம் கேட்டிருக்கிறேன்' என்றுதான் பேசி வருகிறார் தங்க.தமிழ்ச்செல்வன். 'காவிரி மேலாண்மை வாரியம் அமைக்க வேண்டும்' என்பதை வலியுறுத்தி நடந்த உண்ணாவிரதத்தில் சில காட்சிகள் நடந்தன.

'தங்க.தமிழ்ச்செல்வன் பேச வேண்டாம்' என தினகரன் கூறியதை, செந்தில் பாலாஜி அவரிடம் கூறியிருக்கிறார். இதனால் கொந்தளித்த தங்க. தமிழ்ச்செல்வன், ' நான் ஏன் பேசக் கூடாது?' எனக் கோபப்பட்டு மேடையேறிப் பேசினார். அந்தப் பேச்சில், ' தியாகத் தலைவி சின்னம்மாவின் முயற்சி யால்தான் இந்த உண்ணாவிரதம் நடக்கிறது' எனத் தொடர்ந்து பலமுறை சசிகலா பெயரை உச்சரித்தார். இதனை தினகரன் ரசிக்கவில்லை. பரோல் காலம் முடிவதற்கு முன்னரே, சசிகலா சிறைக்குச் செல்வதைப் பற்றி தினகரன் எந்தக் கவலையும் அடையவில்லை. ' இன்னும் 5 நாள்கள் இருந்து விட்டுப் போங்கள்' என பெயரளவுக்குக்கூட அவர் கூறவில்லை. மொத்தத்தில், வீட்டுச் சிறையில் அடைக்கப்பட்டிருக்கிறார் சசிகலா" என்றார் விரிவாக.


ஜெயலலிதாவுக்கு அளித்த சிகிச்சையில் குளறுபடி நடந்ததா?

சென்னை

ஜெயலலிதா மரணம் குறித்து ஓய்வு பெற்ற ஐகோர்ட்டு நீதிபதி ஆறுமுகசாமி தலைமையிலான ஆணையம் விசாரித்து வருகிறது. ஜெயலலிதா சிகிச்சை பெற்று வந்த அப்பல்லோ மருத்துவமனை மருத்துவர்களிடம் தற்போது ஆணையம் விசாரணை மேற்கொண்டு வருகிறது.

ஜெயலலிதாவுக்கு அளித்த சிகிச்சை தொடர்பான மருத்துவ அறிக்கையை, ஏற்கனவே அப்பல்லோ மருத்துவமனை நிர்வாகம் ஆணையத்தில் தாக்கல் செய்துள்ளது. இந்த மருத்துவ அறிக்கையில் கூறப்பட்டுள்ள விஷயங்களும், அப்பல்லோ மருத்துவர்களின் சாட்சியங்களும் சரியாக உள்ளதா? என்பதை கண்டறிய ஆணையம் தனியாக சிறப்பு மருத்துவர்கள் குழுவை ஏற்படுத்திக்கொள்ள அனுமதிக்க வேண்டும் என்று நீதிபதி ஆறுமுகசாமி, தமிழக அரசுக்கு கடிதம் எழுதி இருந்தார். அதன்படி, மருத்துவர்கள் குழுவை ஏற்படுத்திக்கொள்ள தமிழக அரசு அனுமதி அளித்தது.

அதன்படி, மருத்துவர்கள் குழுவில் இடம்பெறும் மருத்துவர்களை தேர்வு செய்யும் பணியை நீதிபதி ஆறுமுகசாமி நேரடியாக மேற்கொண்டு வந்தார். ஜெயலலிதாவுக்கு அளிக்கப்பட்ட சிகிச்சை தொடர்பான பிரிவில் நிபுணத்துவம் பெற்ற மருத்துவர்களை தேர்வு செய்யும் பணி முடிவடைந்து விட்டதாக கூறப்படுகிறது. இன்னும் ஓரிரு நாட்களில் மருத்துவக்குழுவில் இடம்பெற்றுள்ள மருத்துவர்கள் குறித்த அதிகாரபூர்வ அறிவிப்பை ஆணையம் வெளியிடும் என்று கூறப்படுகிறது.

அப்பல்லோ மருத்துவமனை நிர்வாகம் ஆணையத்தில் தாக்கல் செய்த மருத்துவ குறிப்புகளிலும், அப்பல்லோ மருத்துவமனை மருத்துவர்கள் அளித்துள்ள சாட்சியங்களிலும் பல்வேறு முரண்பாடுகள் இருப்பது ஆணையம் நடத்திய விசாரணையில் தெரியவந்துள்ளது. இதன்மூலம், ஜெயலலிதா வுக்கு அளித்த சிகிச்சையில் குளறுபடி நடந்துள்ளதா? என்ற சந்தேகம் ஆணையத்துக்கு எழுந்துள்ளது.

மருத்துவக்குறிப்பு, சாட்சியங்களில் உள்ள முரண்பாடுகளை சிறப்பு மருத்துவர்கள் மூலம் கண்டறிந்து உரிய தீர்வு காண ஆணையம் முடிவு செய்துள்ளது. கடந்த ஆண்டு செப்டம்பர் மாதம் 25-ந் தேதி விசாரணை ஆணையத்தை அமைத்து தமிழக அரசு உத்தரவிட்டது. அப்போது, 3 மாதங்க ளுக்குள் விசாரணையை முடித்து ஆணையம் அறிக்கை தாக்கல் செய்ய வேண்டும் என்று அரசு உத்தரவிட்டது. கடந்த ஆண்டு டிசம்பர் மாதம் கால அவகாசம் முடிடைந்தநிலையில் மேலும் 6 மாதம் கால அவகாசம் அளிக்கப்பட்டது. இந்த கால அவகாசம் வருகிற 24-ந் தேதியுடன் நிறைவு பெறுகிறது.

ஆனால், விசாரணை முடிவடையவில்லை. இதைத்தொடர்ந்து, விசாரணை ஆணையம் தனது அறிக்கையை தாக்கல் செய்ய மேலும் 6 மாதம் கால அவ காசம் அளிக்க வேண்டும் என்று தமிழக அரசுக்கு கடிதம் எழுதியது.

இந்த கடிதத்தை பரிசீலித்த தமிழக அரசு, மேலும் 6 மாதம் கால அவகாசம் வழங்க முடிவு செய்துள்ளது. இதற்கான அதிகாரபூர்வ அறிவிப்பு இன்றோ அல்லது நாளையோ வெளியாகும் என்று ஆணையம் தரப்பில் கூறப்படுகிறது.


இதற்கு முன்னால் நடந்த வருமான வரித்துறை சோதனைகளின் முடிவு என்ன? : மு.க.ஸ்டாலின் ஆவேசம்

தமிழகம் முழுதும் சசிகலா, டிடிவி தினகரன் மற்றும் அவரது உறவினர் இல்லத்தில் நடக்கும் வருமான வரித்துறை சோதனை பற்றி கருத்து தெரிவித்த மு.க.ஸ்டாலின் இதற்கு முன்னர் நடந்த வருமான வரித்துறை சோதனைகளை பட்டியலிட்டு அதன் முடிவு என்ன ஆனது என்ற கேள்வியை எழுப்பினார்.

தமிழகம் முழுதும் இன்று காலை முதல் சசிகலா, டிடிவி தினகரன், திவாகரன் மற்றும் உறவினர்கள், நண்பர்கள் இல்லங்கள், தொழில் நிறுவனங்கள், அலுவலகங்களில் வருமான வரித்துறையினர் அதிரடி ரெய்டு நடத்தி வருகின்றனர். ஜெயா தொலைக்காட்சி, மிடாஸ், ஜாஸ் சினிமாஸ் போன்ற இடங்களிலும் சோதனை நடக்கிறது.

பட்டியலிட்ட ஸ்டாலின்:

இது குறித்து திமுக செயல் தலைவர் மு.க.ஸ்டாலினிடம் செய்தியாளர்கள் கேட்டபோது அவர் கூறியதாவது:

இந்த சோதனையை எப்படி பார்க்கிறீர்கள்?

ஒரு நீண்ட பட்டியலே இருக்கிறது, ஞாபகத்தில் வைத்துக்கொள்ள முடியாது, எழுதி வைத்துதான் படிக்க வேண்டும். பாஜக ஆட்சியில் கரூர் அன்பு நாதனிடம் கைப்பற்றிய பணம் என்ன ஆனது. திருப்பூரில் சிக்கிய ரூ.570 கோடி என்ன நிலையில் உள்ளது, நத்தம் விஸ்வநாதன் வீட்டில் நடத்தப்பட்ட சோதனை, சைதை துரைசாமி, அவரது நண்பர்கள், உறவினர்கள் வீட்டில் நடத்தப்பட்ட சோதனை, தலைமை செயலாளராக இருந்த ராம்மோகன் ராவ் வீடுமட்டுமல்ல, தலைமை செயலகத்தில் உள்ள அவரது அலுவலகம், மகன் வீட்டில் நடந்த சோதனை, மணல் மாஃபியா சேகர் ரெட்டியிடம் நடந்த சோதனை, குட்கா புகழ் விஜயபாஸ்கர் வீட்டில் நடந்த சோதனை, ஆர்.கே.நகர் தேர்தலை ஒட்டி நடத்தப்பட்ட சோதனை ரூ.89 கோடி பரிமாற்றத்துக்கான ஆவணம், முதலமைச்சர் எடப்பாடிக்கு நெருக்கமான ஈரோடு ராமலிங்கத்திடம் நடத்தப்பட்ட சோதனை, குட்கா புகழ் விஜயபாஸ்கரின் கூட்டாளி சுப்ரமணியத்திடம் நடத்தப்பட்ட சோதனை, தற்போது காவல் உயர் அதிகாரி டிஜிபி டி.கே.ராஜேந்திரன், விஜயபாஸ்கர் சம்பந்தப்பட்ட குட்கா வியாபாரிகளிடம் நடந்த சோதனை, சேலம் மத்திய கூட்டுறவு வங்கியில் நடத்தப்பட்ட ரெய்டு என்ன ஆனது, எந்த பதிலும் இல்லை.

இந்த ரெய்டுகள் எல்லாம் என்ன ஆனது, எதன் அடிப்படையில் நடந்தது. என்ன முடிவு, என்ன நடவடிக்கை எடுக்கப்பட்டது என்பதற்கெல்லாம் பதில் இல்லை, அந்த அடிப்படையில் தான் இந்த ரெய்டும் நடந்துள்ளது. தொடர்ந்து இதே போன்ற நிலைதான் உள்ளது.

இது பற்றி உங்கள் பதில்?

என் பதில் என்ன வென்றால் நான் மேற்சொன்ன விஷயங்களுக்கு சம்பந்தப்பட்ட அதிகாரிகளிடம் விளக்கம் கேட்டு பதிலை பெற்று வாருங்கள் என் பதிலை நான் சொல்கிறேன்.

பெரிய பட்டியலே இருக்கிறது. என்ன நோக்கம் என்ன நடவடிக்கை எந்த பதிலும் இல்லை.

இதற்கு பின்னால் அரசியல் இருக்கிறதா? அரசியல் பழிவாங்கல் நடவடிக்கை உள்ளதா?

அரசியல் காரணம் அரசியல் பழிவாங்கல் நடவடிக்கை நீங்கள் எப்படி கருதுகிறீர்கள் சொல்லுங்கள், அப்புறம் என்னுடைய பதிலை நான் சொல்கிறேன்.

இவ்வாறு மு.க.ஸ்டாலின் தெரிவித்தார்.


உலகத்தமிழர்களே ஒன்றுபடுங்கள்! நம் இனத்தை காப்பாற்ற தயாராகுங்கள்! பாராதிராஜா அழைப்பு

காவிரி நதி நீர்ப் பிரச்சினையால் தமிழ் நாடு மற்றும், கர்நாடகப் பகுதிகளில் ஏற்பட்டுள்ள வன்முறையை அடுத்து, பல்வேறு தரப்பினரும் கருத்துக்களை வெளியிட்டு வருகின்றன. இந்நிலையில், பிரபல திரைப்பட இயக்குநர் பாரதிராஜா உணர்ச்சிப் பெருக்குடன் காணொளி வடிவில் கடிதம் ஒன்றினை வெளியிட்டுள்ளார். அக்கடிதத்தில் உலகத் தமிழர்களே ஒன்றுபடுங்கள்.! நம் இனத்தை காப்பாற்ற தயாராகுங்கள். நேற்றைய தினம் பெங்களுரில் நடைபெற்ற கலவரங்களை வேடிக்கை பார்த்த மத்திய அரசின் நடவடிக்கை கவலை தருவதாக அமைந்துள்ளது. இதற்கு மேலும் மௌனம் காக்காமலும், காவிரி நதி நீர்ப்பிரச்சினையில் தலையிட்டு நிரந்தர தீர்வு காண வழி ஏற்படுத்தவும் என அக்கடிதத்தில் கேட்டுக்கொண்டுள்ளார்.


வியாபாரத்தில் சாதிக்கத் துடிக்கும் மலேசியப் பெண்கள் வரிசையில் விநோதினி!

எந்தவொரு தொழிலையும் தொடங்கும்போது கஷ்டங்கள் ஏற்படுவது மிகவும் இயல்பு. அவற்றை எதிர்கொள்ளும்போதுதான் நம்முடைய தன்னம்பிக்கை வளரும் எனக் கூறுகிறார், பெட்டாலிங் ஜெயா, கிளானா ஜெயாவைச் சேர்ந்த வினோதினி சத்தியமூர்த்தி (32). கணக்கியல் துறையில் தன்னு டைய மேற்கல் வியைத் தொடர்ந்து தற்போது ஒரு நிறுவனத்தில் பணியாற்றி வந்தாலும் தனக்கென ஓர் அடையாளத்தை உருவாக்கிக் கொள்ள வேண்டும் என் பதற்காக கிளானா ஜெயாவில் அழகியல் மையத்தை நடத்தி வருகிறார். அழகியல் கலையில் வினோதினிக்குச் சிறு வயதிலிருந்தே ஆர்வம் அதிகமாக இருந்துள்ளது. ஆனால், அன்றைய காலக் கட்டத்தில் இதற்கு அவ்வள வாகத் தேவை இல்லாத காரணத்தினால் கல்வியைக் கணக்கியலில் மேற்கொண்டு தொடர்ந்துள்ளார். இப்போது அதற்கான தேவை அதிகமாக உயர்ந்துள் ளது. அதே சமயம், இது குறித்து படிப்பதற்கான வாய்ப்புகளும் அதிகளவில் உருவாக்கப்பட்டுள்ளன. இந்தச் சூழ்நிலையை நன்கு பயன்படுத்திக் கொண்டு தனது சிறு வயது ஆர் வத்தையே தற்போது வியாபாரமாக மாற்றி பகுதிநேரமாகச் செய்து வருகிறார் விநோதினி. இதற்கு அவரின் கணவர் முரளிதரனும் பக்கப்பலமாக அமைந்து துணை செய்து வருகிறார்.நமக்கு விருப்பமான துறையில் ஆழ்ந்த ஈடுபாட் டோடு தூரநோக்குச் சிந்தனையையும் பெற்றிருப்பதும் அவசியமாகும். அந்த வகையில்தான், தற்போது தொழிலுக்காக இடத்தையும் அவ்வாறுதான் தேர்ந் தெடுத்தது எனவும் அவர் குறிப்பிடுகிறார். தொழில் தொடங்குவதற்கு முன்பு தேர்ந்தெடுத்த இடத்தில் நமக்குப் போட்டியாக நம்முடைய தொழிலை வேறு யாராவது செய்கிறார்களா, அத்தொழி லுக்கான அங்குள்ள வாடிக்கையாளர் வட்டம் போன்றவற்றை நன்கு ஆராய்ந்து செயல்பட வேண்டும் என அவர் குறிப்பிடுகிறார். தற்போது சிறிய அள வில் ஒப்பனை மையத்தைத் திறந்திருந்தாலும் வருங்காலத்தில் அனைத்து வசதிகளையும் உள்ளடக்கிய அழகியல் ஒப்பனை மையத்தைத் திறக்க வேண் டும் என்பதுதான் விநோதினியின் நீண்ட கால திட்டமாகும். நிறைவேற நமது வாழ்த்துகள்!


காப்பகத்தில் தங்கிவரும் சிறுவன்மீது கண்மூடித்தனமான தாக்குதல். தாயார் போலீசில் புகார்.

(அ. நாகேஸ்வரராவ்) தைப்பிங்,

தைப்பிங்கில் உள்ள குழந்தைகள் காப்பகத்தில் சிறுவனை, ஒரு நபர் சரமாரியாக தாக்கிய விவகாரம் தொடர்பாக அச்சிறுவனின் தாயார் போலீசில் புகார் செய்துள்ளார்.அந்த சிறுவனை அந்த காப்பகத்தில் பணிபுரிந்து வரும் அதிகாரி ஒருவர் தாக்கும் வீடியோ பதிவு சமூக ஊடகங்களில் பரவி வருகிறது. இந்த சம்பவம் கடந்த ஞாயிற்றுக்கிழமை நிகழ்ந்துள்ளதாகக் கூறப்படும் வேளையில் இந்த வீடியோ பதிவை பலர் வாட்ஸ்அப்பில் பகிர்ந்து வருகிறார்கள்.

Read More: Malaysia Nanban Tamil Daily on 20.2.2019


கம்போடியாவில் குடியேறுவதற்கு இலங்கை அகதிகள் விருப்பம்?

அவுஸ்திரேலியாவில் தடுத்து வைக்கப்பட்டுள்ள இலங்கை அகதிகள் உள்ளிட்டவர்கள் கம்போடியாவில் குடியமர்த்தப்படுவதற்கு அந்நாட்டு மக்கள் கடும் எதிர்ப்பு தெரிவிப்பதாக ஊடகங்கள் செய்தி வெளியிட்டுள்ளன. முன்னதாக அவுஸ்திரேலியாவின் நவுரு முகாமில் தடுத்து வைக்கப்பட்டுள்ள இரு இலங்கை அகதிகள் உள்ளிட்டவர்கள் கம்போடியாவில் குடியேறுவதற்கு விருப்பம் தெரிவித்திருந்தனர்.இந்நிலையில், குறித்த அகதிகள் கம்போடியாவில் குடியமர்த்தப்படுவதற்கு அந்நாட்டு மக்கள் எதிர்ப்பு தெரிவிப்பதாக செய்திகள் வெளியாகியுள்ளன. சட்டவிரேதமான முறையில் அவுஸ்திரேலியாவுக்கு புகலிடம் கோரி வருபவர்களை கட்டுப்படுத்தும் நோக்கில் அவுஸ்திரேலிய அரசாங்கம் அகதிகளை திருப்பி அனுப்பி வருகின்றது.அத்துடன், அந்நாட்டில் தடுத்து வைக்கப் பட்டுள்ள அகதிகளையும் வெளியேற்றும் முயற்சியில் அவுஸ்திரேலியா அரசாங்கம் தீவிரமாக செயற்பட்டு வருகின்றது. இந்நிலையில், இலங்கை அகதிகள் உள்ளிட்டவர்கள் அவுஸ்திரேலியாவில் இருந்து வெளியேறுவதற்கு விருப் பம் தெரிவித்துள்ள நிலையில், அவர்களை கம்போடியாவில் குடியமர்த்துவதற்கு அவுஸ்திரேலியா அரசாங்கம் நடவடிக்கை மேற்கொண்டிருந்தது. எனினும், தற்போது குறித்த அகதிகள் கம்போடியாவில் குடியமர்த் தப்படு வதற்கு அந்நாட்டு மக்கள் எதிர்ப்பு தெரிவித்து வருவதாக குறிப்பிட்படுகின்றது. கம்போடியாவில் உள்ள பெரும்பான்மையான மக்கள் வறுமை நிலையில் இருக்கும் நிலையில், அங்கு அகதி கள் குடியமர்த்தப்படுவதை ஏற்க முடியாது என அந்நாட்டு மக்கள் தெரிவித்துள்ளனர். இதேவேளை, கம்போடியா சென்றுள்ள மூன்று அகதிகள், அவர்களின் சொந்த நாடுகளுக்கு திரும்பிச் செல்வதாக கூறியுள்ள நிலையில், கம்போடியாவின் பொருளாதார நிலை சிறப்பாக இல்லை என்பதையும் எடுத்து காட்டுகின்றது. மேலும், வன்முறையில் இருந்து மீண்டுள்ள கம்போடிய, சமூக நிலையிலோ பொருளாதார நிலையிலோ மாற்றம் இதுவரை ஏற்படவில்லை என கூறப்படுகின்றது.இவ்வாறான பின்னணியில், கம்போடியாவில் அகதிகள் குடியமர்த்தப்படுவதற்கு அந்நாட்டு மக்கள் எதிரப்பு தெரிவித்து வருவதாக தெரிவிக்கப்படுகின்றது.